Hiob | Ewe Lyrics\n1 Ŋutsu aɖe nɔ Uz-nyigba dzi, si ŋkɔe nye Hiob. Enye ame dzɔdzɔe si wɔa nuteƒe, evɔ̃a Mawu, eye wòtsri nu vɔ̃ɖi.\n2 Wodzi ŋutsuvi adre kple nyɔnuvi etɔ̃ nɛ.\n3 Eƒe lãhawo le alẽ akpe adre, kposɔ akpe etɔ̃, nyi akpe ɖeka kple tedzi alafa atɔ̃ hekpe ɖe subɔvi gbogbo aɖewo ŋu. Ŋutsu sia ƒo Ɣedzeƒetɔwo katã ta.\n4 Viaŋutsuwo dometɔ ɖe sia ɖe ɖoa kplɔ̃ le eƒe me le ŋkeke si wòɖo edzi la dzi. Wokpea wo nɔvinyɔnu etɔ̃awo be woava ɖu nu ano nu kple yewo.\n5 Eye ne kplɔ̃ɖoŋkekeawo wu enu keŋ la, Hiob dɔa ame ɖa wòkɔa wo ŋu. Efɔna ŋdi kanya saa numevɔ ɖe wo katã ƒe xexlẽme nu; elabena Hiob gblɔna be: “Ame aɖe menya nu o, vinyewo wɔ nu vɔ̃, eye wogblɔ nya vɔ̃ ɖe Mawu ŋu le woƒe dzi me mahĩ.” Aleae Hiob wɔna ɣesiaɣi.\n6 Eva eme gbe ɖeka be Mawu vavã la ƒe viwo va tsi tsitre ɖe Afetɔ ŋkume, eye Satana hã le wo dome va.\n7 Eye Afetɔ bia Satana be: “Afi kae nètso?” Satana ɖo eŋu na Afetɔ be: “Metso tsatsa ge le anyigba dzi kple tsa ɖi ge le edzi.”\n8 Afetɔ bia Satana be: “Èlé ŋku ɖe nye subɔla Hiob ŋua? Ame aɖeke mede enu le anyigba dzi o. Enye ame dzɔdzɔe si wɔa nuteƒe, evɔ̃a Mawu, eye wòtsri nu vɔ̃ɖi.”\n9 Satana ɖo eŋu na Afetɔ be: “Dzodzroe Hiob vɔ̃a Mawua?\n10 Ðe menye wòe tɔ kpɔ ɖe eya ŋutɔ kple eƒe aƒe kpakple eƒe nuwo katã ŋu godoo va kpe oa? Èyra eƒe asinudɔwɔwɔwo, eye eƒe lãhawo gbagba ɖe anyigba la dzi.\n11 Gake ne èdo wò asi ɖa gblẽ nu siwo katã le esi dome la, aƒo fi ade wò le wò ŋutɔ wò ŋkume godoo.”\n12 Eye Afetɔ gblɔ na Satana be: “Kpɔ ɖa, eƒe nuwo katã le asiwò me. Ðeko mègade asi eya ŋutɔ ŋu o!” Ale Satana dzo le Afetɔ ŋkume.\n13 Gbe ɖeka esi Hiob viŋutsuwo kple vianyɔnuwo nɔ nu ɖum henɔ wain nom le wo nɔvi tsitsitɔ ƒe aƒe me la,\n14 ame dɔdɔ aɖe va Hiob gbɔ va gblɔ nɛ be: “Nyiawo nɔ agble ŋlɔm, eye tedziawo nɔ gbe ɖum le wo xa,\n15 kasia, Sabatɔwo va dze wo dzi helé wo, eye wowu subɔviawo kple yi. Nye ɖeka pɛ koe te ŋu si, be mava gblɔe na wò.”\n16 Esi ame sia ganɔ nuƒoƒo dzi la, ame bubu va do hegblɔ be: “Mawu ƒe dzo ge tso dziƒo va dze alẽawo kple subɔviawo dzi hefiã wo keŋkeŋ! Nye ɖeka pɛ koe kpɔtɔ, be mava gblɔe na wò.”\n17 Esi ame sia mekpɔ wu eƒe nyaa nu o la, ame bubu va do hegblɔ be: “Kaldeatɔwo ƒe adzoha etɔ̃ va dze kposɔawo dzi helé wo, eye wowu subɔviawo kple yi. Nye ɖeka pɛ koe susɔ, be mava gblɔe na wò.”\n18 Esi ame sia hã mekpɔ ɖe nu le eƒe nyaa me o la, ame bubu hã va do hegblɔ be: “Viwòŋutsuwo kple viwònyɔnuwo nɔ nu ɖum henɔ wain nom le wo nɔvi tsitsitɔ ƒe aƒe me.\n19 Kasia, ya sesẽ aɖe ƒo tso gbedzinuto me va lɔ xɔ la ƒe dzogoe eneawo ɖe eme, ale wòmu dze ɖeviawo dzi woku. Nye ɖeka pɛ koe susɔ, be mava gblɔe na wò.”\n20 Ale Hiob tso dze eƒe awu, elũ ta, eye wòbɔbɔ tsyɔ mo anyi\n21 gblɔ be:\n“Amama menɔ hafi do tso danye ƒe dɔ me,\nEye amamae maganɔ ayi.\nAfetɔe na, eye Afetɔe gaxɔe.\nWoakafu Afetɔ ƒe ŋkɔ ɖaa.”\n22 Le nu siawo katã me la, Hiob mewɔ nu vɔ̃ alo bu fɔ Mawu be ewɔ nu gbegblẽ o.\n1 Emegbe esi ŋkeke la ɖo be Mawu vavã la ƒe viwo nava tsi tsitre ɖe Afetɔ ŋkume la, Satana hã le wo dome va tɔ ɖe Afetɔ ŋkume.\n2 Eye Afetɔ bia Satana be: “Afi kae nètso?” Satana ɖo eŋu na Afetɔ be: “Metso tsatsa ge le anyigba dzi kple tsa ɖi ge le edzi.”\n3 Afetɔ bia Satana be: “Èlé ŋku ɖe nye subɔla Hiob ŋua? Ame aɖeke mede enu le anyigba dzi o. Enye ame dzɔdzɔe si wɔa nuteƒe, evɔ̃a Mawu, eye wòtsri nu vɔ̃ɖi. Egalé eƒe nuteƒewɔwɔ me ɖe asi kokoko, togbɔ be nède adã tame nam ɖe eŋu be magblẽ edome naneke mawɔmawɔe hã.”\n4 Ke Satana ɖo eŋu na Afetɔ be: “Ŋutigbalẽ ɖe ŋutigbalẽ teƒe, eye amegbetɔ atsɔ nu sia nu si le esi la ana ɖe eƒe agbe ta.\n5 Gake ne èdo wò asi ɖa ka asi eƒe ƒu kple eƒe ŋutilã ŋu la, aƒo fi ade wò le wò ŋutɔ wò ŋkume godoo.”\n6 Eye Afetɔ gblɔ na Satana be: “Kpɔ ɖa, ele asiwò me. Ðeko mègaɖe eƒe agbe ɖa o!”\n7 Ale Satana dzo le Afetɔ ŋkume, eye wòna ƒoƒoe vɔ̃ɖi aɖe te Hiob tso eƒe afɔƒome va se ɖe eƒe dzodome.\n8 Eye wòbɔbɔ nɔ dzofi me hetsɔ sonu gaglɛ nɔ ŋuti kumee.\n9 Mlɔeba srɔ̃a gblɔ nɛ be: “Ègalé wò nuteƒewɔwɔ me ɖe asi kokokoa? Gbe Mawu, ne nàku!”\n10 Ke egblɔ nɛ be: “Èle nu ƒom abe nyɔnu bometsila ene. Ðe míaxɔ nu nyuiwo tso Mawu vavã la gbɔ, evɔ míaxɔ gbegblẽawo ya oa?” Le nu siawo katã me la, Hiob mewɔ nu vɔ̃ kple eƒe nuyiwo o.\n11 Hiob xɔlɔ̃ etɔ̃, siwo nye Temantɔ Elifaz kple Suatɔ Bildad kpakple Naamatɔ Zofar, wose nya vɔ̃ siwo katã dzɔ ɖe edzi, ale wo dometɔ ɖe sia ɖe tso enɔƒe va. Woɖo gbe ɖi kple wo nɔewo be yewoado go ayi aɖafa na Hiob ahafa akɔ nɛ.\n12 Esi wokpɔe le adzɔge ɖaa la, womekpɔe dze sii o. Ale wowó avi, wo dometɔ ɖe sia ɖe dze eƒe awu, eye wohlẽ ke ɖe yame wòkɔ ɖe woƒe tame.\n13 Eye wobɔbɔ nɔ egbɔ le anyigba ŋkeke adre kple zã adre. Wo dometɔ aɖeke meke nu gblɔ nya ɖeka pɛ hã nɛ o, elabena wokpɔ be enɔ veve sem ale gbegbe.\n1 Le esia megbe la, Hiob ke nu, eye wòƒo fi de eƒe dzigbe.\n2 Hiob gblɔ be:\n3 “Gbe si gbe wodzim la netsrɔ̃,\nZã si me wogblɔ be, ‘Wofɔ ŋutsu ƒe fu’ la hã netsrɔ̃!\n4 Ŋkeke ma nedo viviti. Mawu si le dziƒo megabia eta se o;\nEye kekeli megaklẽ ɖe edzi o.\n5 Viviti tsiɖitsiɖi nexɔe. Alilikpo dodo netsyɔ edzi.\nNu siwo nana ŋkeke doa viviti la nedo ŋɔdzi nɛ.\n6 Zã ma nedo viviti tsiɖitsiɖi; Dzi megadzɔe le ƒea ƒe ŋkekewo dome o,\nEye woagaxlẽe ɖe ɣletiŋkekewo dome o.\n7 Ɛ̃, zã ma netsi ko;\nDzidzɔɣli aɖeke megaɖi le eme o.\n8 Ame siwo ƒoa fi dea ŋkeke la neƒo fi dee,\nWo ame siwo dea adã tame na Leviatan.\n9 Eƒe ŋukeɣletiviwo nedo viviti;\nNelala kekeli, ke megaklẽ nɛ o,\nEye megakpɔ agudzedze o.\n10 Elabena mexe danye ƒe vidzidɔ nu o;\nEye meɣla fuɖename ɖe nye ŋkuwo hã o.\n11 Nu ka tae nyemeku le nye dzigbe o?\nNu ka tae nye agbe nu metso esi medo tso vidzidɔ me o?\n12 Nu ka tae wokɔm ɖe akɔ Eye nu ka tae wona nom ɖo?\n13 Anye ne fifia memlɔ anyi le tomefafa me;\nAnye ne medɔ alɔ̃ hele ɖiɖim ɖe eme,\n14 Kple anyigbadzifiawo kpakple woƒe adaŋudelawo,\nAme siwo tu teƒe siwo zu aƒedowo fifia la na wo ɖokuiwo,\n15 Alo kple amegã siwo si sika le,\nAme siwo ƒe xɔwo me yɔ taŋ kple klosalo.\n16 Alo nu ka tae nyemele abe fugege si le ɣaɣla ene,\nAbe vidzĩ siwo mekpɔ kekeli aɖeke kpɔ o ene o?\n17 Afi mae ame vɔ̃ɖiwo gɔ̃ hã dzudzɔ agbodzedze le;\nAfi mae ame siwo nu ti kɔ na la le ɖiɖim ɖe eme le.\n18 Afi mae gamenɔlawo katã ŋu vo le;\nWomegasea ame siwo zia wo dzi be woawɔ dɔ ƒe bublu o.\n19 Ame tsɛwo kple ame ŋkutawo siaa sɔ le afi ma,\nEye kluvi vo tso eƒe aƒetɔ si me.\n20 Nu ka tae wònaa kekeli ayaɖula,\nEye wònaa agbe ame siwo le veve sem helĩhelĩ?\n21 Nu ka tae ame aɖewo le ku dim, evɔ wògbe vava?\nWole edim vevie wu ale si wodia kesinɔnu le to me gɔ̃ hã,\n22 Wo ame siwo tsoa aseye,\nEye woglina kple dzidzɔ ne wokpɔ ɖiƒe.\n23 Nu ka tae wònaa kekeli ŋutsu si ƒe mɔwo bu ɖee,\nAme si ŋu Mawu tɔ kpɔ ɖo?\n24 Elabena hũɖeɖe xɔ ɖe nuɖuɖu teƒe nam,\nEye nye ŋeŋe kɔna ɖi abe tsi ene.\n25 Elabena nu si dzia ŋɔ nam lae dzɔ ɖe dzinye,\nEye nu si vɔ̃m mele la dzɔ ɖe dzinye.\n26 Nyemekpɔ ŋutifafa, tomefafa alo gbɔdzɔe aɖeke o,\nNegbe xaxawo sɔŋ ko.”\n1 Eye Temantɔ Elifaz ɖo eŋu be:\n2 “Ne ame aɖe di be yeagblɔ nya aɖe na wò la, ɖe dzi aku wòa?\nElabena ame kae agbe nuƒoƒo?\n3 Nyateƒee èxlɔ̃ nu ame geɖewo,\nEye nèdoa ŋusẽ alɔ gblɔdɔwo.\n4 Wò nyawo léa ame siwo katã le anyi dzem la ɖe te,\nEye nèdoa ŋusẽ klo beliwo.\n5 Azɔ esi wòdzɔ ɖe dziwò la, eglo wò;\nEtu wò ŋutɔ azɔ, eye dzi ɖe le ƒowò.\n6 Ðe wò mawuvɔvɔ̃ mena dzi ɖo ƒowò oa?\nÐe wò nuteƒewɔwɔ mena mɔkpɔkpɔ wò oa?\n7 Meɖe kuku, bu eŋu kpɔ: Ame maɖifɔ ka nue yi kpɔ?\nƔekaɣie wotsrɔ̃ ame dzɔdzɔe kpɔ?\n8 Nu si mekpɔe nye be, ame siwo dea nu vɔ̃ɖi wɔwɔ ƒe agble,\nKple ame siwo ƒãa xaxa la, nu ma kee woaŋe.\n9 Mawu ƒe ŋɔtimegbɔgbɔ tsrɔ̃a wo,\nEye ne eƒe dziku fla la, wo nu yina.\n10 Dzata ɖea gbe, eye dzatavi xlɔ̃na,\nKe woŋea aɖu na dzata sesẽwo gɔ̃ hã.\n11 Dzata kuna ne mekpɔ nu lé o,\nEye dzataviwo kana hlẽna.\n12 Wotsɔ nya aɖe vɛ nam dzaa,\nEye nye to se eŋuti dalĩ.\n13 Le zãŋutega si na nye susu tɔtɔ ŋutɔ la me,\nEsime amewo yi alɔ̃ me ʋĩi,\n14 Dzidzi ƒom vevie,\nEye ŋɔdzi lém de nye ƒutome ke.\n15 Gbɔgbɔ aɖe va to ŋkunyeme;\nÐadoe ɖo to ɖe ŋunye.\n16 Etɔ ɖi,\nKe nyemekpɔ eƒe nɔnɔme dze sii o.\nNɔnɔme aɖe va tɔ ɖe ŋkunyeme;\nÐoɖoe zi toŋtoŋ, eye azɔ mese gbe aɖe be:\n17 ‘Ðe amegbetɔ si kuna ate ŋu anye dzɔdzɔetɔ wu Mawua?\nAlo ɖe ame ate ŋu anɔ dzadzɛ wu Ewɔla?’\n18 Kpɔ ɖa! Meka ɖe eƒe subɔlawo dzi o,\nEye wòkpɔa vodada le mawudɔlawo ŋu.\n19 Ʋuu keke wòahayi anyixɔmenɔlawo,\nAme siwo gɔme woɖo anyi ɖe ke me,\nEye wogbãa wo bɔbɔe abe agbagblaʋui ene nye gea?\n20 Wogbãa wo gudugudu tso ŋdi va se ɖe fiẽ;\nWo nu yina tegbee, eye ame aɖeke menyana gɔ̃ hã o.\n21 Ðe womele abe agbadɔ si ƒe kawo wotso ene oa?\nWokuna le numanyamanya me.\n1 “Meɖe kuku, yɔ ame kpɔ be ɖe ame aɖe atɔ na wò hã? Kɔkɔetɔawo dometɔ ka ŋue nàtrɔ ɖo?\n2 Elabena dzikuléle ɖi awu bometsila, Eye ŋubiabiã awu numanyala.\n3 Nye la, mekpɔ bometsila wòdo ke, Kasia woƒo fi de eƒe aƒe.\n4 Dedienɔnɔ le adzɔge le viawo gbɔ o, Wofanya wo le dugbo la nu, eye xɔnametɔ aɖeke meli na wo o.\n5 Dɔwuitɔwo ɖua eƒe nuku si wòxa, Woɖea esi tsi ŋùwo me gɔ̃ hã, Eye mɔ̃ ɖea woƒe nunɔamesiwo.\n6 Elabena menye ke mee vɔ̃ miena tso o, Eye menye anyigba tumee xaxa dona tso o.\n7 Elabena wodzia amegbetɔ be wòakpe hiã, Abe ale si dzoxi dzona yia dzi godoo ene.\n8 Ne nyee wònye la, anye ne matrɔ ɖe Mawu ŋu, Anye ne matsɔ nye nya ade asi na Mawu,\n9 Ame si wɔa nu gã siwo me dzodzro meli o, Nu wɔnuku siwo mele xexlẽ me o.\n10 Enaa tsi dzana ɖe anyigba dzi, Eye wòdea tsi gbewo.\n11 Edoa ame tsɛwo ɖe dzi, Eye wòxɔna na blanuilélawo hekɔa wo ɖe dzi.\n12 Egblẽa ayetɔwo ƒe ɖoɖowo me, Ale be woƒe asinudɔwo medzea edzi o.\n13 Eléa nunyalawo le woawo ŋutɔwo ƒe ayedzedze me, Ale be ame drãwo ƒe ɖoɖowo me gblẽna.\n14 Viviti dona ɖe wo le ŋkeke me, Eye wonɔa asi tsam le ɣeɖota abe zã mee ene.\n15 Eɖea wɔnamanɔŋutɔwo tso yi, si le woƒe nu me la nu, Eye wòɖea ame dahe tso ame sesẽ si me,\n16 Ale be mɔkpɔkpɔ va sua ame tsɛ la si, Ke ɖoɖoe zina le ame madzɔmadzɔwo ya nu.\n17 Kpɔ ɖa! Dzidzɔtɔe nye ame si Mawu kaa mo na; Eya ta mègagbe Ŋusẽkatãtɔ la ƒe amehehe o!\n18 Elabena enaa ame sea veve, gake eblaa abi la; Egbãa ame, gake eƒe asi daa gbe le eŋu.\n19 Aɖe wò tso xaxa ade me, Eye le adrelia me hã, nu vevi aɖeke mawɔ wò o.\n20 Aɖe wò tso ku si me le dɔŋɔli, Eye wòaɖe wò tso yi si me le aʋaŋɔli.\n21 Aɣla wò tso aɖeɖiƒoame me, Eye ne gbegblẽ va la, màvɔ̃ o.\n22 Àko gbegblẽ kple dɔwuame, Eye màvɔ̃ anyigbadzilã wɔadãwo o.\n23 Elabena agblemekpewo mawɔ nu vevi wò o, Eye gbemelãwo hã anɔ ŋutifafa me kpli wò.\n24 Ekema ànya be yeƒe agbadɔ le dedie Eye ne ètsa le wò lãnyiƒe godoo la, naneke mabú na wò o.\n25 Viwo anɔ asiwò kpaŋkpaŋ, Eye wò dzidzimeviwo asɔ gbɔ abe gbe le anyigba dzi ene.\n26 Àkpɔtɔ anɔ ŋusẽ me va se ɖe esime nàyi yɔ me, Abe nuku bablawo le wo xaɣi ene.\n27 Kpɔ ɖa! Nu sia mee míedzro, eye aleae wòle hã. Eya ta see, ne nàwɔ edzi.”\n1 Eye Hiob ɖo eŋu be:\n2 “Ne ɖe woada nye vevesese le nudanu me bliboe\nEye woatsɔe akpe ɖe nye fukpekpe ŋu ada le nudanu me ɖe!\n3 Elabena ele kpekpem fifia wu ƒutake.\nEsia tae mele nu ƒom kple adã ɖo.\n4 Elabena Ŋusẽkatãtɔ la ƒe aŋutrɔwo ƒo ɖem,\nEye nye gbɔgbɔ le woƒe aɖi nom;\nMawu ƒe ŋɔdzidodowo tre ɖe nu ɖe ŋunye.\n5 Ðe gbetedzi xlɔ̃na ne ekpɔ gbe dama le ɖuɖuma,\nAlo ɖe nyitsu xlɔ̃na ne ekpɔ nu le ɖuɖuma?\n6 Ðe woaɖu nu vɔvɔ dzemadeea,\nAlo ɖe vivi aɖe le atimitsi mea?\n7 Megbe asikaka nu siawo ŋu.\nWole abe ɖi ene le nye nuɖuɖu me.\n8 Oo, ne ɖe nye biabia la ava eme,\nEye Mawu awɔ nye didi dzi nam ɖe!\n9 Ne Mawu ɖe wòalɔ̃ agbãm gudugudu,\nEye wòado eƒe asi ɖa ahaɖem ɖa ɖe!\n10 Anye ne ema anye akɔfafa nam;\nAnye ne magli kple dzidzɔ le nye vevesese helĩhelĩ la me,\nElabena nyemegbe nu le Kɔkɔetɔ la ƒe nyawo gbɔ o.\n11 Ŋusẽ kae gale ŋunye, be mayi edzi anɔ lalam?\nEye nu kae gale ŋgɔ nam, be makpɔtɔ anɔ agbe?\n12 Ðe nye ŋusẽ le abe agakpe ƒe ŋusẽ enea?\nAlo akɔblie nye ŋutilã nyea?\n13 Ðe nane li mawɔ atsɔ akpe ɖe ɖokuinye ŋua,\nEsi woɖe nye ziɔɖeŋuwo katã ɖa le ŋunyea?\n14 Ame sia ame si gbe lɔlɔ̃ vavã ɖeɖe fia nɔvia la,\nŊusẽkatãtɔ la hã vɔvɔ̃ mele mo nɛ o.\n15 Womate ŋu aɖo dzi ɖe nɔvinyewo ŋu o, elabena wole abe vuvɔŋɔli me tɔʋuwo ene,\nAbe vuvɔŋɔli me tɔʋu siwo va miena la ene.\n16 Tsikpe na wo me blu,\nEye sno si nyina bè ɖe wo me.\n17 Ne kuɖiɣi ɖo la, tsi meganɔa wo me o, womiena ƒiaƒiaƒia;\nNe dzomeŋɔli ɖo la, wo me ƒuna kplakplakpla.\n18 Wotrɔ mɔ na woƒe toƒewo;\nWosina yia gbegbe, eye wo nu yina.\n19 Tema-sihawo le ŋu tsam na wo;\nSaba mɔzɔhawo le mɔ kpɔm na wo.\n20 Woɖu ŋukpe elabena woƒe mɔkpɔkpɔ zu dzodzro;\nWova ɖo afi ma, ke ɖeko woƒe mo wɔ yaa.\n21 Aleae miawo hã miele nam;\nMiekpɔ ale si gbegbe nye fukpekpea dzi ŋɔe, eye vɔvɔ̃ ɖo mi.\n22 Ðe megblɔ be miana nanem,\nAlo miatsɔ miaƒe kesinɔnuwo ƒe ɖe anama?\n23 Ðe mebia be miaɖem tso ketɔ la si me,\nAlo miaxɔ nam tso ŋutasẽlawo si mea?\n24 Mifia num, ekema mazi ɖoɖoe;\nVo si meda la, miɖee fiam.\n25 Nya dzɔdzɔewo mevea ame o ɖe!\nKe viɖe kae le miaƒe mokanamewo ŋu?\n26 Nye nyawo ŋue miebe yewoadi vodada lea,\nAme si mɔkpɔkpɔ bu ɖo, si le nu ƒom ɖe yamea?\n27 Ekema miadzidze nu ɖe tsyɔ̃evi ya dzi bɔbɔe ŋutɔ,\nEye miadzra mia xɔlɔ̃wo gɔ̃ hã bɔbɔe!\n28 Azɔ mitrɔ miakpɔm,\nElabena nyemada alakpa le mia ŋkume o.\n29 Meɖe kuku, migbugbɔ bu eŋu—migabu fɔm madzemadzee o—\nƐ̃, migbugbɔ bu eŋu, nye dzɔdzɔenyenye gakpɔtɔ li.\n30 Ðe nya totro aɖe le nye aɖe dzia?\nAlo ne meɖɔ nu veve kpɔ la, ɖe nyemadze sii oa?\n1 “Ðe menye hloloetsotso dzi koe amegbetɔwo le le anyigba dzi oa, Eye ɖe eƒe ŋkekewo mele abe apaɖila ƒe ŋkekewo ene oa?\n2 Ele vɔvɔli dim vevie abe kluvi ene, Eye wòle eƒe fetu lalam vevie abe apaɖila ene.\n3 Ale ɣleti dzodzrowo sɔŋ koe su asinye, Eye zã siwo yɔ fũu kple hiãkame koe wotsɔ nam.\n4 Ne memlɔ anyi la, megblɔna be, ‘Ɣekaɣi gɔ̃e mele fɔfɔ ge?’ Gake ŋu gbea keke eye metsia zãdomadɔlɔ̃e henɔa togotogoe ƒom va se ɖe fɔŋli.\n5 Nye ŋutilã katã dze nyé, eye wòƒo ke;\nAbi xɔ nye ŋutilã katã ŋu hele tsi tsyɔm yoyoyo.\n6 Nye ŋkekewo le du ɖim wu avɔlɔ̃ʋu, Eye wo nu yi mɔkpɔkpɔ aɖeke manɔmee.\n7 Ðo ŋku edzi be nye agbe nye ƒuƒu dzro ko, Be nye ŋkuwo magakpɔ dzidzɔ akpɔ gbeɖe o.\n8 Ŋku si kpɔam fifia la magakpɔm azɔ o, Wò ŋkuwo adim, ke nyemanɔ anyi o.\n9 Ale si alilikpo kakana hebunae la, Nenemae ame si yia Tsiẽƒe la, megagbɔna o.\n10 Magatrɔ ava eƒe aƒe me azɔ o, Eye eƒe nɔƒe magadze sii azɔ o.\n11 Eya ta nyemalé nye nu o. Maƒo nu le nye gbɔgbɔ si le nu xam la ta;\nMafa konyi le nye vevesese helĩhelĩ la me!\n12 Atsiaƒue menyea, alo ƒumelã klitsue menye, Hafi nèɖo dzɔla ɖe ŋunyea?\n13 Ne megblɔ be, ‘Nye dɔƒe afa akɔ nam;\nNye aba aɖe nye dzimaɖitsitsi dzi akpɔtɔ nam la,\n14 Ekema ètsɔa drɔ̃ewo doa vɔvɔ̃ nam\nEye nètsɔa ŋutegawo doa ŋɔdzi nam,\n15 Ale be medina be gbɔgbɔ natsi ƒonye,\nƐ̃, be maku wu nye ŋutilã sia.\n16 Menyɔ ŋu nye agbe; nyemegadi be manɔ agbe o.\nÐe asi le ŋunye, elabena nye ŋkekewo le abe ƒuƒu ene.\n17 Nu kae amegbetɔ nye, be nàtsɔ ɖe le eme nɛ,\nEye nàtsɔ susu aɖo eŋu?\n18 Nu ka tae nànɔ ŋku lém ɖe eŋu ŋdi sia ŋdi\nEye nànɔ edom kpɔ aɖabaƒoƒo sia aɖabaƒoƒo?\n19 Mèle ŋku ɖe ge ɖa le ŋunye oa,\nEye mèle asi ɖe ge le ŋunye mami ta teti oa?\n20 Ne mewɔ nu vɔ̃ la, nu kae magblẽ le wò, Ame si léa ŋku ɖe amegbetɔwo ŋu la ŋuti?\nNu ka tae nèɖe ŋku tɔm?\nÐe mezu agba na wòa?\n21 Nu ka tae màtsɔ nye dzidadawo ake,\nEye màɖe asi le nye vodadawo ŋu o?\nElabena eteƒe madidi o mayi ketu me,\nÀdim, ke nyemanɔ anyi o.”\n1 Eye Suatɔ Bildad ɖo eŋu be:\n2 “Va se ɖe ɣekaɣi nànɔ nu ƒom alea?\nWò numenyawo nye ya ʋuduʋudu sɔŋ ko!\n3 Ðe Mawu ate nya dzɔdzɔe ɖe toa,\nAlo ɖe Ŋusẽkatãtɔ la atrɔ gbo dzɔdzɔenyenyea?\n4 Ne viwòwo wɔ nu vɔ̃ ɖe eŋu la,\nEnana wohea woƒe aglãdzedze ŋuti to na wo;\n5 Gake ne ɖe nàtrɔ ɖe Mawu ŋu\nEye nàƒo koko na Ŋusẽkatãtɔ la be wòave ye nu,\n6 Ne ɖe nèle dzadzɛ hele dzɔdzɔe vavã la,\nAnye ne eɖo to wò xoxo\nEye wòagada wò ɖe nɔƒe si nèdze na.\n7 Eye togbɔ be wò gɔmedzedze nɔ nyaŋui hã,\nÀva nye gã le etsɔme.\n8 Taflatsɛ bia nya dzidzime siwo do ŋgɔ,\nEye nàlé ŋku ɖe nu siwo ŋu wo fofowo ke ɖo la ŋu kpɔ.\n9 Míawo la, etsɔviwo ko míenye, eye míenya naneke o,\nElabena vɔvɔli koe míaƒe agbemeŋkekewo nye le anyigba dzi.\n10 Ðe womafia nu wò\nAhagblɔ nu si wonya la na wò oa?\n11 Ðe aƒla atsi nyuie ne mele tsiteƒe oa?\nÐe aɖa awɔ nyuie ne mekpɔ tsi oa?\n12 Ne metsi ɖo sisi me haɖe o hã,\nAtre ƒuƒu na gbe bubuawo katã.\n13 Aleae wònɔna na ame siwo katã ŋlɔ Mawu be,\nElabena ame si mevɔ̃a Mawu o ƒe mɔkpɔkpɔ nu ayi,\n14 Eƒe dziɖoɖo ɖe nu ŋu mele ɖeke me o,\nEye eƒe ŋuɖoɖeŋu le belii abe yiyiɖɔ ene.\n15 Aziɔ ɖe eƒe xɔ ŋu, ke manɔ te o;\nAdze agbagba be yeaku ɖe eŋu, ke mali ɖi o.\n16 Ele abe ati si kpɔ tsi hewɔ nyuie le ɣetotoe nu ene,\nEye wòɖe alɔ hevu nyuie le eƒe abɔ me.\n17 Eƒe kewo ɖo wo nɔewo me le kpe siwo li kɔ ɖi la me;\nEye wòdia nɔƒe le kpeawo dome.\n18 Gake ne wohoe ɖa le eteƒe la,\nEkema teƒea agbe nu le egbɔ ahagblɔ be, ‘Nyemekpɔ wò kpɔ o.’\n19 Ɛ̃, aleae enu ayii;\nEye ati bubuwo amie ɖe eteƒe.\n20 Mawu megbea nu le nuteƒewɔlawo gbɔ o;\nEye mekpena ɖe nu vɔ̃ɖi wɔlawo ŋu o,\n21 Elabena agana nukoko nayɔ wò nu me fũu\nEye wòana aseyetsotso nayɔ wò nuyiwo taŋ.\n22 Ekema ŋukpe alé ame siwo léa fu wò,\nEye ame vɔ̃ɖiwo ƒe agbadɔ maganɔ anyi o.”\n1 Hiob ɖo eŋu be:\n2 “Nyateƒee, menya be nenemae wòle.\nGake aleke amegbetɔ tɔ adzɔ ne ekpe nya kple Mawu?\n3 Ne ame aɖe di be yeahe nya kplii hã la,\nAme ma mate ŋu aɖo nya ɖeka pɛ hã ŋu nɛ le nya akpe dome o.\n4 Dzi nyanu le esi, eye eƒe ŋusẽ tri akɔ.\nAme kae ate ŋu adze aglã ɖe eŋu, eye nu vevi mawɔe o?\n5 Emlia towo ɖa, ke amewo menyana o;\nEtrɔa wo bua anyi le eƒe dziku me.\n6 Eʋuʋua anyigba le enɔƒe,\nAle be eƒe sɔtiwo ʋuʋuna kpekpekpe.\n7 Eɖea gbe na ɣe be wòagaklẽ o\nEye wòxea ɣletiviwo ŋkume;\n8 Eya ɖekae kekea dziƒowo me,\nEye wòzɔa ƒutsotsoe kɔkɔwo dzi.\n9 Ewɔ Ayis, Kesil, kple Kima ɣletivihatsotsowo\nKple anyiehe ɣletivihatsotsowo;\n10 Ewɔa nu gã siwo me dzodzro meli o,\nKple nu wɔnuku siwo mele xexlẽ me o.\n11 Eto ŋunye va yi, eye nyemete ŋu kpɔe o;\nEtso eme va yi, ke nyemedze sii o.\n12 Ne edu nu le ame si la, ame kae ate ŋu agbe nɛ?\nAme kae ate ŋu agblɔ nɛ be, ‘Nu kae nye ema wɔm nèle?’\n13 Mawu mafa eƒe dziku nu o;\nAme siwo naa kpekpeɖeŋu Rahab gɔ̃ hã abɔbɔ ɖe ete.\n14 Ke aleke nyea mawɔ aɖo nya ŋu nɛ?\nAfi kae makpɔ nyawo le atsɔ ahe nya kplii?\n15 Ne tɔnye dzɔ hã la, nyemate ŋu aɖo nya ŋu nɛ o.\nÐe maƒo koko na nye ʋɔnudrɔ̃la boŋ be wòakpɔ nublanui nam.\n16 Ne meyɔe la, ɖe wòatɔ nama?\nNyemexɔe se be alé to ɖe ŋunye o,\n17 Elabena etsɔa ahom gbãam gudugudu,\nEye wònaa nye abiwo sɔa gbɔ ɖe edzi yakatsyɔ.\n18 Ena mede gbɔgbɔ ge do kpoe;\nEye wòtsɔa veve yɔa ko nam.\n19 Ne ŋusẽ ƒe nyae wònye la, ke eyae nye ŋusẽtɔ la.\nEye ne ʋɔnu dzɔdzɔe dɔdrɔ̃e la, ebe: ‘Ame kae ate ŋu atsɔ nya ɖe ŋunye?’\n20 Ne tɔnye dzɔ la, nye ŋutɔ nye nu abu fɔm;\nNe melé nye nuteƒewɔwɔ me ɖe asi hã la, abu fɔm.\n21 Ne melé nye nuteƒewɔwɔ me ɖe asi hã la, nyemaka ɖe ɖokuinye dzi o;\nMegbe nu le nye agbe sia gbɔ.\n22 Nya ɖeka koe li. Esia tae megblɔna be,\n‘Etsrɔ̃a ame maɖifɔ kple ame vɔ̃ɖi siaa.’\n23 Ne tsi aɖɔ kpata awu ame le vo me hã la,\nAme maɖifɔwo ƒe xaxa la aɖi kokoe nɛ.\n24 Etsɔ anyigba la de asi na ame vɔ̃ɖiwo;\nEtsyɔa nu ŋku dzi na ʋɔnudrɔ̃la siwo le edzi.\nNe menye eyae wɔe o ɖe, ke ame kae?\n25 Nye ŋkekewo le du dzi wu duƒula gɔ̃ hã;\nWova yi kabakaba nu nyui aɖeke makpɔmakpɔe.\n26 Wova yi mii abe aƒlaʋu ene;\nAbe hɔ̃ siwo de agba anyi be yewoaƒo nu ene.\n27 Ne mebe, ‘Maɖe susu ɖa le nye dzimaɖitsitsi la dzi,\nMadzudzɔ adãdodo ne makɔ mo’ la,\n28 Megavɔ̃na kokoko le nye veveseseawo katã ta,\nMenyae nyuie be màbum fɔmaɖilae o.\n29 Àbum fɔɖilae godoo.\nKe nu ka tae maganɔ agbagba dzem dzodzro?\n30 Ne mele sno si lólo ƒe tsi,\nEye meklɔ nye asi ɖe adzalẽtsi me hã la,\n31 Àganyrɔm ɖe ʋe me,\nAle be manɔ ŋu nyɔm na nye ŋutɔ nye awuwo gɔ̃ hã.\n32 Elabena menye amegbetɔ wònye abe nye ene, ne maɖo nya ŋu nɛ,\nAlo ne makplɔe ayi ʋɔnu o.\n33 Ame aɖeke meli atso nya me na mí,\nAlo anye ʋɔnudrɔ̃la na mí o.\n34 Ne ɖe wòadzudzɔm ƒoƒo,\nEye eƒe ŋɔdzi magalém azɔ o la,\n35 Anye ne maƒo nu kplii vɔvɔ̃manɔmee,\nElabena nyemenye ame si ƒoa nu kple vɔvɔ̃ o.\n1 “Nye agbe le ŋu nyɔm nam.\nEya ta matrɔ nye dzimaɖitsitsiwo aƒo ɖi bababa.\nMaƒo nu le nye vevesese helĩhelĩ la ta!\n2 Magblɔ na Mawu be: ‘Mègabu fɔm o.\nNa manya nu si tae nèle nu tum kplim ɖo.\n3 Ðe wòaɖe vi aɖe na wò be nàwɔ fu ame,\nBe nàgbe nu le wò ŋutɔ wò asinudɔwɔwɔ gbɔ\nEye nàkpɔ ŋudzedze ɖe ame vɔ̃ɖi boŋ ƒe adaŋudede ŋua?\n4 Menye amegbetɔ ƒe ŋkuwoe le asiwò o ɖe!\nAlo ɖe nèkpɔa nu abe ale si amegbetɔ kpɔa nui enea?\n5 Ðe wò ŋkekewo le abe amegbetɔ ƒe ŋkekewo enea,\nAlo ɖe wò ƒewo le abe amegbetɔwo tɔ ene,\n6 Be nànɔ nye vodadawo me kum tsitotsito,\nEye nànɔ ŋku kem ɖe nye nu vɔ̃wo mea?\n7 Ènyae nyuie be nyemeɖi fɔ o;\nEye ame aɖeke mate ŋu axɔm le asiwò me o.\n8 Wò ŋutɔ wò asiwoe nètsɔ mèm hewɔm,\nKe azɔ èbe yeatsrɔ̃m ɖikaa.\n9 Meɖe kuku, ɖo ŋui be anyie nètsɔ mèm,\nKe azɔ èna mègatrɔ zu anyi.\n10 Ðe mètrɔm kɔ ɖi bɔbɔbɔ abe notsi ene,\nEye nèna mebla abe notsi babla ene oa?\n11 Èfa ŋutigbalẽ kple lãkusi ɖe ŋunye,\nEye nède ƒuwo menye hetsɔ lãmeka titriwo lɔ̃m kpe.\n12 Èna agbem eye wò lɔlɔ̃ nam nu metsi o;\nEye nètsɔ beléle tɔxɛ dzɔ nye gbɔgbɔ ŋu.\n13 Evɔ nèɖo nu siawo dzaa be yeawɔ.\nMenyae nyuie be nu siawo tso gbɔwò.\n14 Ne mewɔ nu vɔ̃wo la, wò ŋku anɔ ŋunye,\nEye màtsɔ nye vodada akem o.\n15 Ne meɖi fɔ nyateƒe la, ekema baba nam!\nEye ne tɔnye dzɔ hã la, nyemate ŋu afɔ ta dzi o,\nElabena vlododo kple fukpekpe yɔm fũu.\n16 Ne mefɔ ta dzi la, àɖem ɖe nu abe dzata ene\nEye àgaɖe wò ŋusẽ afia ɖe ŋutinye.\n17 Àɖo ɖasefo yeyewo ɖe ŋunye\nEye àgado dziku ɖe ŋunye ɖe edzi,\nAle be fukpekpe natre ɖe fukpekpe nu nam.\n18 Ke nu ka tae nèna medo tso vidzidɔ me ya?\nÐe wòle be maku hafi, anye ne ŋku aɖeke mekpɔm o.\n19 Anye ne mele abe ame si menɔ agbe kpɔ o ene;\nAnye ne wotsɔm tso danye ƒe dɔ me yi ɖaɖi.’\n20 Ðe nye ŋkekewo mele ʋɛ oa? Neɖe asi le ŋunye;\nNeɖe ŋku ɖa le dzinye, ne makpɔ gbɔdzɔe vie,\n21 Hafi madzo, eye nyemagatrɔ agbɔ o,\nHafi mayi anyigba si do viviti tsiɖitsiɖi dzi,\n22 Ayi anyigba si dzi viviti do ɖo tsiɖitsiɖi,\nAfi si blukɔ kple tɔtɔ le,\nAfi si kekeli gɔ̃ hã nye blukɔ le.”\n1 Naamatɔ Zofar ɖo eŋu be:\n2 “Ðe woagbe nya gbogbo siawo ŋu ɖoɖoa,\nAlo ɖe nu kpoloe ƒoƒo ana ame ƒe nya nadzɔa?\n3 Ðe wò nya dzodzro siawo ade ga nu na amewoa?\nÐe ame aɖeke magbe nya na wò ɖe wò alɔmeɖenyawo ta oa?\n4 Èle gbɔgblɔm be, ‘Kpɔtsɔtsɔ mele nye nufiamewo ŋu o,\nEye medza le ŋkuwòme.’\n5 Ke hã, ne ɖe Mawu ŋutɔ ake nu,\nEye wòaƒo nu na wò ɖe!\n6 Ekema aɖe nunya ŋuti nya ɣaɣlawo afia wò,\nElabena nunya vavãtɔ keke ta ŋutɔ.\nEkema ànyae be Mawu ŋlɔa wò vodada aɖewo be.\n7 Ðe nàte ŋu ake ɖe Mawu ƒe nu goglowo ŋu\nAlo anya nu sia nu tso Ŋusẽkatãtɔ la ŋua?\n8 Ekɔ gbɔ dziƒo ŋu sãsãsã. Nu kae nàte ŋu awɔ?\nEgoglo kura wu Tsiẽƒe. Nu kae nàte ŋu anya le eŋu?\n9 Edidi boo wu anyigba\nEye wòkeke sãa wu atsiaƒu.\n10 Ne etso eme va yi eye wòlé ame de gaxɔ me eye wòɖi ʋɔnu la,\nAme kae ate ŋu atso ɖe eŋu?\n11 Elabena edzea si ameblelawo.\nNe ekpɔ nu vɔ̃ɖi la, ɖe manya oa?\n12 Ne gbetedzi ate ŋu adzi amegbetɔ la,\nEya ko hafi bometsila hã adze nunya.\n13 Ne ɖe nàdzra wò dzi ɖo,\nEye nàke wò abɔwo me ado gbe ɖa.\n14 Ne nu vɔ̃ɖi le asiwò me la, tsɔe ƒu gbe ɖe adzɔge ke,\nEye nu madzɔmadzɔ aɖeke meganɔ wò agbadɔ me o.\n15 Ekema àte ŋu afɔ ta dzi mokakamanɔmee;\nÀli ke sesĩe, eye màvɔ̃ o.\n16 Ekema àŋlɔ wò hiãkame be;\nÀɖo ŋku edzi ko abe tsi siwo si va to ŋuwò yi ene.\n17 Wò agbe me akɔ wu ŋdɔkutsu dzatsɛ;\nEye eme viviti anɔ abe ŋdikekeli ene.\n18 Kakaɖedzi anɔ asiwò, elabena mɔkpɔkpɔ li,\nÀtsa ŋku godoo, eye àmlɔ anyi aɖe dzi ɖi.\n19 Àmlɔ anyi, eye ame aɖeke mado vɔvɔ̃ na wò o,\nKe boŋ ame geɖe abia amenuveve tso gbɔwò.\n20 Gake ame vɔ̃ɖiwo ya ƒe ŋku atsi;\nWomakpɔ bebeƒe aɖeke o,\nEye woƒe mɔkpɔkpɔ koe nye ku.”\n2 “Nyateƒee, miawo koe nyaa nu,\nEye ne mieku ko la, nunya hã nu yi kpli mi!\n3 Nye hã mesea nu gɔme.\nNyemebɔbɔ ɖe anyi wu mi o,\nAme kae menya nu siawo o?\n4 Mezu alɔmeɖenu na xɔ̃nyewo,\nNye, ame si le Mawu yɔm be wòatɔ nam.\nAme dzɔdzɔe si ŋu fɔɖiɖi mele o la zu alɔmeɖenu.\n5 Ame si le dziɖeɖi me la doa vlo hiãkame,\nEsusuna be ame siwo ƒe afɔ meli sesĩe o koe hiã tuna.\n6 Adzoblasuwo ƒe agbadɔwo ŋu fa,\nEye ame siwo doa dziku na Mawu la le dedie,\nAme siwo ƒe mawu le woƒe asiwo me.\n7 Taflatsɛ, bia lãwo se, eye woafia nu wò;\nKple dziƒoxewo hã, eye woagblɔe na wò.\n8 Alo trɔ ɖe anyigba ŋu, ekema afia nu wò;\nEye ƒumelãwo atoe na wò.\n9 Wo dometɔ kae menya be\nAfetɔ ƒe asie wɔ esia o?\n10 Eya si mee nu gbagbewo katã ƒe agbe,\nKple amegbetɔwo katã ƒe gbɔgbɔ le.\n11 Ðe to medoa nya kpɔna,\nAbe ale si aɖe ɖɔa nu kpɔna ene oa?\n12 Menye ame tsitsiwo gbɔe nunya tso aƒe ɖo oa?\nEye menye agbe didie hea gɔmesese vanɛ oa?\n13 Eya sie nunya kple alɔkame sesẽ le;\nAdaŋudede kple gɔmesese bɔ ɖe esi.\n14 Ne egbã nane la, womegatea ŋu tunɛ o;\nNu si wòtu la, ame aɖeke mete ŋu ʋunɛ o.\n15 Ne eɖo asi tsidzadza dzi la, ku ɖina;\nEye ne eɖe asi le eŋu la, eɖɔna ɖea anyigba la.\n16 Eya sie ŋusẽ kple nunya vavãtɔ le;\nEye etɔe ame si tra mɔ kple ame si kplɔ ame trae la siaa nye;\n17 Enana adaŋudelawo tsia afɔ ƒuƒlu,\nEye wònana ʋɔnudrɔ̃lawo tsia bome.\n18 Etua ka si fiawo tsɔ bla amewo la ɖa,\nEye wòtsɔa alidziblaka blaa ali dzi na wo.\n19 Enana nunɔlawo zɔa afɔ ƒuƒlu,\nEye wòɖea zi le ame siwo ƒe ŋusẽ li ke la te;\n20 Edea ga nu na aɖaŋuɖola bibiwo,\nEye wòɖea nunya le tagbɔ na ame tsitsiwo;\n21 Etrɔa vlododo kɔna ɖe bubumewo dzi,\nEye wònana ŋusẽtɔwo gbɔdzɔna;\n22 Eɖea nu goglo siwo le viviti me la ɖe go,\nEye wòhea blukɔ vaa kekeli nu;\n23 Enana dukɔwo zua gã, ne wòatsrɔ̃ wo;\nEnana dukɔwo kekea ta, ne wòana woayi aboyo me.\n24 Exɔa nugɔmesese le dukɔwo ƒe kplɔlawo si,\nEye wònana wotsaa tsaglãla le gbegbe, afi si mɔ aɖeke mele o.\n25 Wotsaa asi blukɔ me, afi si kekeli aɖeke mele o;\nEye wònana wonɔa yiyim sagasaga abe ahamulawo ene.\n1 ““Nyateƒee, nye ŋku kpɔ nu siawo katã,\nNye towo see eye wose wo gɔme.\n2 Nu si mienya la, nye hã menyae;\nNyemebɔbɔ ɖe anyi wu mi o.\n3 Ke madi be maƒo nu kple Ŋusẽkatãtɔ la ŋutɔ;\nMadi be maʋli ɖokuinye ta le Mawu gbɔ.\n4 Ke miele ŋunye gblẽm kple alakpanyawo;\nGbedala dzodzrowo mi katã mienye.\n5 Ne ɖe miazi ɖoɖoe kura la,\nAnye ne woabui nunyae na mi hafi.\n6 Meɖe kuku, mise ɖokuinyenuɖenyawo,\nEye milé to ɖe nye nuyiwo ƒe kokoƒoƒowo ŋu.\n7 Ðe miagblɔ nya madzɔmadzɔ ɖe Mawu nua,\nEye ɖe miaƒo nu alakpatɔe ɖe enua?\n8 Ðe miebe yewoade edzi,\nAlo be yewoaxɔ nya ɖe Mawu vavã la nua?\n9 Ne edzro mia me kpɔ la, ɖe eme anyo na mia?\nAlo ɖe miaflui abe ale si woflua amegbetɔ enea?\n10 Aka mo na mi godoo,\nNe miete kpɔ be yewoade ame dzi le adzame;\n11 Ðe eƒe gãnyenye mana miadzo haha\nEye eƒe ŋɔdzi nalé mi oa?\n12 Miaƒe nya gã nya gãwo nye lodonya gbɔlowo sɔŋ;\nMiaƒe ametakpɔnuwo nye anyi dzro ko.\n13 Mizi ɖoɖoe le ŋkunyeme, ne maƒo nu.\nEye nu sia nu si be yeadzɔ ɖe dzinye la, nedzɔ!\n14 Nu ka tae metsɔ ɖokuinye de afɔku me,\nEye metsɔ nye agbe ɖo nye asiƒome?\n15 Togbɔ be awum hã la, makpɔ esinu;\nMaʋli ɖokuinye ta le eŋkume.\n16 Eya koe axɔ nam,\nElabena mawumavɔ̃la aɖeke mava eŋkume o.\n17 Milé to ɖe nye nyawo ŋu nyuie;\nMiƒu to anyi miase nye nyagbɔgblɔwo.\n18 Kpɔ ɖa! Metsɔ nye nya va tu anyi;\nMenyae nyuie be tɔnye adzɔ.\n19 Ame kae ate ŋu ahe nya kplim?\nÐeko maku nenye be mezi kpi!\n20 Oo Mawu, nu eve ko biam mele tso asiwò,\nEkema nyemaɣla ɖokuinye le ŋkuwòme o:\n21 Ðe wò asi si sẽ ɖe dzinye la ɖa,\nEye mègana ŋɔdzi si le ŋuwò la natso dzika ƒo nam o.\n22 Wò ya yɔm ko, ne matɔ na wò;\nAlo na nye boŋ maƒo nu, ne wò nàɖo eŋu nam.\n23 Agɔ kae medze, eye nu vɔ̃ kae mewɔ?\nNa manya nye dzidada kple nye nu vɔ̃.\n24 Nu ka tae nèɣla wò ŋkume ɖem,\nEye nèle buyem wò futɔe?\n25 Ðe nèbe yeado voɖi na aŋgba dzro si ʋu ya la\nAlo anya ahɔ̃liti ƒuƒu dzro ɖe nua?\n26 Elabena èle nutsotso sesẽwo ŋlɔm ɖi ɖe ŋunye,\nEye nèna mele nye ɖevime vodadawo ŋuti fe xem.\n27 Èbɔ pã nye afɔwo,\nÈléa ŋku ɖe nye mɔwo katã ŋu tsitotsito;\nEye nède dzesi nye afɔɖoƒewo katã.\n28 Eya ta amegbetɔ nyunyɔ abe nu vóvo ene,\nAbe avɔ si agbagblaʋui ɖu keŋ ene.\n1 “Amegbetɔ nyɔnu tɔ dzidzia,\nEƒe agbe le kpuie eye wòyɔ fũu kple fukpekpe.\n2 Edona abe seƒoƒo ene, eye wòyrɔna;\nEva yina abe vɔvɔli ene, eye wòbuna.\n3 Ɛ̃, ame sia tɔgbi ŋue nèke ŋku ɖo,\nEye nèkplɔe yi ʋɔnui.\n4 Ame kae ate ŋu ana ame dzadzɛ nado tso ame si mele dzadzɛ o me?\nAme aɖeke mate ŋui o!\n5 Ne woɖo eƒe ŋkekewo ko la,\nEkema gbɔwòe eƒe ɣletiwo ƒe xexlẽme le;\nÈɖo seƒe nɛ, ne wòagagbɔ eŋu o.\n6 Ðe ŋku ɖa le eŋu, ne wòagbɔ ɖe eme,\nVa se ɖe esime wòwu eƒe ŋkekewo nu abe ale si apaɖila wua eƒe ŋkeke nui ene.\n7 Elabena mɔkpɔkpɔ li na ati gɔ̃ hã.\nNe wolãe la, agadze,\nEye eƒe alɔwo magbe toto o.\n8 Ne eƒe ke do xoxo le to me,\nEye eƒe takpo ku ɖe to me hã la,\n9 Ne tsi nya ʋẽ ɖee ko la, agadze;\nEye wòagato alɔ abe ati fẽ ene.\n10 Ke ne ame ku la, wotsɔnɛ mlɔa anyi wɔnamanɔŋutɔe;\nNe amegbetɔ mia nu la, afi kae woagakpɔe le?\n11 Tsiwo nona le atsiaƒu me,\nTɔsisi miena, eye eme ƒuna.\n12 Amegbetɔ hã mlɔa anyi, eye megafɔna o.\nWomanyɔ o, va se ɖe esime dziƒo nu yi,\nEye womanyɔ wo tso woƒe alɔ̃dɔdɔ me o.\n13 Oo, ne ɖe nàɣlam ɖe Tsiẽƒe,\nNàdzram ɖo va se ɖe esime wò dziku nu nafa,\nNàɖo ɣeyiɣi nam, eye nàɖo ŋku dzinye ɖe!\n14 Ne ame ku la, ɖe wòagagbɔ agbea?\nLe nye dziziziŋkekewo katã me la, manɔ lalam\nVa se ɖe esime gbɔdzɔe nava nam.\n15 Àyɔm, eye matɔ na wò.\nWò asinudɔwɔwɔ ƒe nu adzro wò vevie.\n16 Ke fifia la, èle nye afɔɖeɖewo xexlẽ dzi;\nNye nu vɔ̃ ko ŋue nèléa ŋku ɖo.\n17 Ède nye dzidada kotoku me hesa enu goŋgoŋ,\nEye nètre nye vodada la nu.\n18 Ale si to gɔ̃ hã ŋena dzea eme hetua wɔ\nEye agakpe glina ɖa le eteƒe,\n19 Ale si tsi nyia kpewo kura gɔ̃ hã\nEye tsidzadza kplɔa anyigbakewo dzonɛ la,\nNenemae nègblẽa amegbetɔ si kuna la ƒe mɔkpɔkpɔ mee.\n20 Èkpɔa ŋusẽ ɖe edzi va se ɖe esime enu yi;\nÈtrɔa eƒe dzedzeme bubui henyanɛ ɖona ɖa.\n21 Ne wode bubu viawo ŋu hã, menyana o;\nEye ne woɖi gbɔ wo hã, medzea sii o.\n22 Esi eƒe ŋutilã kpɔtɔ li koe wòsea veve;\nEƒe agbenɔɣi koe wòxaa nu.”\n2 “Ðe nunyala atsɔ nya gbɔlowo sɔŋ aɖo nya ŋua,\nAlo ɖe wòatsɔ ɣedzeƒeya ayɔ eƒe dɔ mea?\n3 Mokanamenyawo ɖeɖe maɖe vi aɖeke o,\nEye tsɔɖui aɖeke mele nuƒoƒo gbɔlo me o.\n4 Èna mawuvɔvɔ̃ me gbɔdzɔ,\nEye nèna ŋugbledede le Mawu ŋu yi to.\n5 Elabena wò vodada ye fiaa mɔ nya si nègblɔna,\nEye nètia nuƒoƒo ayetɔe.\n6 Wò ŋutɔ wò nue le fɔ bum wò, menye nyee o;\nWò ŋutɔ wò nuyiwoe nye ɖasefo ɖe ŋuwò.\n7 Wòe nye ame gbãtɔ wodzi loo,\nAlo ɖe nètre dzɔdzɔ na togbɛwoa?\n8 Ðe nèsea Mawu ƒe nya ɣaɣlawoa,\nAlo wò ɖeka gbɔ koe nunya tso aƒe ɖoa?\n9 Nu ka koŋ nènya, si míawo ya míenya o?\nNu ka gɔmee nèse, si gɔme míawo ya míese o?\n10 Ta ƒowɔ kple amegãɖeɖiwo le mía dome,\nAme siwo tsi wu fofowò gɔ̃ hã.\n11 Ðe Mawu ƒe akɔfanyawo,\nAlo eƒe nya siwo wògblɔ tufafatɔe la, mesɔ gbɔ na wò oa?\n12 Nu ka tae nèna wò dzi le blewòm,\nEye nu ka tae wò ŋku biã hɛ̃ le dziku me?\n13 Elabena ètrɔ wò dziku ɖe Mawu ŋu,\nEye nèna nya siawo tɔgbi le dodom le nuwò.\n14 Nu kae amegbetɔ nye, be wòanɔ dzadzɛ,\nAlo be nyɔnu tɔ dzidzia nanye ame dzɔdzɔe?\n15 Kpɔ ɖa! Mexɔ eƒe kɔkɔetɔwo ke hã dzi se o,\nEye dziƒowo ŋutɔ hã medza le eŋkume o.\n16 Ʋuu keke wòahayi ame nyɔŋu, ame vlo,\nAme si le nu madzɔmadzɔ nom abe tsi ene la nye gea?\n17 Magblɔe na wò sea; ɖo tom!\nNa magblɔ nu si teƒe mekpɔ la na wò,\n18 Nu si nunyalawo se tso wo fofowo gbɔ,\nEye womeɣla eƒe ɖeke o.\n19 Woawo koe wotsɔ anyigba la na,\nEye ame tutɔ aɖeke meto wo dome o.\n20 Ame vɔ̃ɖi kpea fuwo ƒe fu le eƒe ŋkekewo katã me,\nLe ƒe siwo katã wodzra ɖo ɖi na ŋutasẽla la me.\n21 Esea gbeɖiɖi dziŋɔwo le eƒe to me;\nAdzoblasuwo va dzea edzi le ŋutifafaɣi.\n22 Mexɔe se be yeasi le viviti la nu o;\nElabe yi koe le elalam.\n23 Ele tsatsam le nuɖuɖu dim—afi kae ɖe le?\nEnyae nyuie be vivitidogbe la tu aƒe.\n24 Xaxa kple veve doa ŋɔdzi nɛ;\nWokpe edzi abe fia si ho aʋa ene.\n25 Elabena edo eƒe asi ɖe Mawu ŋutɔ ŋu\nEye wòte kpɔ be yeatsi tsitre ɖe Ŋusẽkatãtɔ la ŋu;\n26 Elũ ɖe edzi kɔlialiatɔe\nKple eƒe akpoxɔnu titri sesẽ la;\n27 Eƒe mo da ami kpɔnyɔɔ,\nEye wòda ami srɔsrɔsrɔ ɖe ali gbɔ;\n28 Du siwo woava gbã la mee wòle,\nAƒe siwo me amewo manɔ o,\nSiwo ava zu glikpowo.\n29 Makpɔ ho o, eƒe kesinɔnuwo mali ke o,\nEye eƒe nunɔamesiwo magbagba ɖe anyigba dzi o.\n30 Masi le viviti nu o;\nDzoƒaɖe ana eƒe alɔ nayrɔ,\nEye Mawu ƒe numegbɔgbɔ alɔe ɖe nu.\n31 Megable eɖokui be yeaɖo dzi ɖe nu si nye tofloko ŋu o,\nElabena nu maɖevi koe wòakpɔ;\n32 Ava eme hafi eƒe ŋkeke naɖo,\nEye eƒe atilɔ mada ama akpɔ o.\n33 Anɔ abe wainka si dudu eƒe waintsetse gbogbowo kɔ ɖi ene,\nAbe amiti si dudu eƒe seƒoƒowo kɔ ɖi ene.\n34 Elabena mawumavɔ̃lawo ƒe ha madzi ɖe edzi o,\nEye dzo afiã zãnuxɔlawo ƒe agbadɔwo.\n35 Wofɔ fuɖename ƒe fu, wodzi nu vɔ̃ɖi,\nEye beble sɔŋ koe tsi ɖe dɔ me na wo.”\n2 “Mese nya siawo tɔgbi geɖe.\nAkɔfala siwo doa nuxaxa na ame koe mi katã mienye!\n3 Ðe nya gbɔlo siawo nu ava tsoa?\nNu kae ve wò be nèle nya ŋu ɖom alea?\n4 Nye hã mate ŋu aƒo nu abe miawo ke ene.\nNe ɖe miele tenyeƒe la,\nAnye ne mate ŋu agblɔ nya gã nya gãwo ɖe mia ŋu alea\nEye mate ŋu aʋuʋu ta ɖe mia ŋu hafi.\n5 Gake ɖe matsɔ nye numenyawo ado ŋusẽ mi,\nEye nye akɔfanyawo afa dzi na mi boŋ.\n6 Ne meƒo nu la, nye vevesesea dzi maɖe akpɔtɔ o,\nEye ne mezi ɖoɖoe hã, ɖe wòafa nama?\n7 Ke azɔ ena wɔna vɔ le ŋunye;\nEye wòtsrɔ̃ nye aƒekɔ la katã.\n8 Wò asi su dzinye hã, eye wòzu ɖaseɖiɖi,\nAle be meɖi ku eye nye kuɖiɖi sia tso hele ɖase ɖim ɖe mo nam kã.\n9 Eƒe dɔmedzoe vuvum ʋayaʋaya, eye wòlém ɖe dɔme.\nEɖua aɖukli ɖe ŋunye.\nNye ketɔ la klẽ ŋku ɖe ŋunye.\n10 Woke woƒe nu baa ɖe ŋunye,\nEye woƒo tome nam vlodoametɔe;\nWolɔ hoo ɖe ŋunye.\n11 Mawu gblẽm ɖe ŋutsuviwo si me,\nEye wòtsɔm de asi na ame vɔ̃ɖiwo.\n12 Meli bɔkɔɔ, gake egbãm nyanyanya;\nElé ʋume nam, eye wòtsɔm xlã ɖi megbã ʋayaʋaya;\nEtsɔm ɖo nudzidzea na eɖokui.\n13 Eƒe aŋutrɔdalawo ƒo xlãm;\nEŋɔ nye ayikuwo nublanuimakpɔmakpɔe;\nEgbã nye vevegoe kɔ ɖe anyi.\n14 Eŋɔm flofloflo;\nElũ ɖe dzinye abe aʋawɔla ene.\n15 Metɔ akpanya do,\nEye meɖi nye bubu ɖe ke me.\n16 Mefa avi ʋuu nye mo do ʋusrã,\nEye blukɔ tsyɔ nye aɖabawo dzi,\n17 Evɔ nu madzɔmadzɔ aɖeke mele nye asiwo me o\nEye nye gbedodoɖa le dzadzɛ hafi.\n18 Oo anyigba, mègatsyɔ nye ʋu dzi o!\nEye gbɔɖemeƒe meganɔe na nye ɣlidodo o!\n19 Fifia gɔ̃ hã, nye ɖasefo le dziƒowo;\nAme si aʋli tanye la le dzi ʋĩi.\n20 Xɔ̃nyewo le fewu ɖum le ŋunye\nEsi nye ŋkuwo le aɖatsi fam na Mawu.\n21 Ne ɖe ame aɖe atso nya me le amegbetɔ kple Mawu dome,\nAbe ale si wotsoa nya me le ame kple ehavi dome ene ɖe!\n22 Elabena ƒe ʋɛ aɖewo koe gasusɔ,\nEye maɖo ta demagbɔnugbe.\n1 “Nu te nye gbɔgbɔ ŋu belibeli, nye ŋkekewo nu yi;\nYɔdo koe le lalayem.\n2 Fewuɖulawo ƒo xlãm,\nEye nye ŋkuwo le woƒe aglãdzedzewo teƒe kpɔm.\n3 Meɖe kuku, wò ŋutɔ xɔ nya ɖe nunye.\nAme kae gali ana asim ahada megbe nam?\n4 Elabena èɣla nunya ɖe woƒe dzi;\nEsia tae mèna woƒe alɔ de dzi o.\n5 Ame aɖe agblɔ be yeama nu kple ye xɔlɔ̃wo,\nEvɔ viawo ƒe ŋku tsi.\n6 Etsɔm wɔ alɔmeɖenu na dukɔwo,\nAle be amewo le ta ɖem ɖe mo nam.\n7 Vevesese na nye ŋku dzi tsyɔ,\nEye nye ŋutinuwo le abe vɔvɔli ko ene.\n8 Ame dzɔdzɔe ƒe mo wɔ yaa le esia ta,\nEye mawumavɔ̃la la ƒe nuwɔna tena ɖe ame maɖifɔ la dzi.\n9 Ame dzɔdzɔe léa eƒe mɔwo me ɖe asi,\nEye ame si ƒe asi me dza la kpɔa ŋusẽ geɖe.\n10 Ke mi katã migayi miaƒe nyaheheawo dzi ko,\nElabena nye ya nyemekpɔ nunyala aɖeke le mia dome o.\n11 Nye ŋkekewo nu yi;\nNye ɖoɖowo kple nye dzimedidiwo me gblẽ keŋ.\n12 Wotsɔa zã wɔa ŋkekee,\nEye wogblɔna be, ‘Kekeli megale didiƒe o, le esi viviti do ta.’\n13 Ne mele lalam hã la, Tsiẽƒe koe anye nye aƒe;\nViviti mee mele nye aba ɖo ge ɖo.\n14 Mayɔ yɔdo be, ‘Wòe nye fofonye!’\nEye mayɔ nyéwo be, ‘Danye kple nɔvinyenyɔnu!’\n15 Ekema afi ka gɔ̃e nye mɔkpɔkpɔ le?\nAme kae ate ŋu akpɔe ne mɔkpɔkpɔ aɖe gali nam?\n16 Tsiẽƒe ƒe gametiwo gbɔ kee woakpɔe le,\nNe nye kplii siaa míeyi to me ɖekae.”\n1 Suatɔ Bildad ɖo eŋu be:\n2 “Ɣekaɣi gɔ̃ miadzudzɔ nya siawo gbɔgblɔ?\nMise nu gɔme, ekema míate ŋu aƒo nu.\n3 Nu ka ŋuti woabu mí lãwoe,\nEye míezu bometsilawo le mia ŋkume?\n4 Ne èvuvu ɖokuiwò ʋayɛʋayɛ le wò dɔmedzoe me hã,\nÐe woagblẽ anyigba la ɖi le tawò,\nAlo ɖe agakpe aho le eteƒea?\n5 Ɛ̃, ame vɔ̃ɖi ƒe akaɖi atsi,\nEye eƒe dzo mabi o.\n6 Kekeli si le eƒe agbadɔ me ado viviti,\nEye akaɖi si le etame hã atsi.\n7 Eƒe azɔlizɔzɔ kãkãkã la me agbɔdzɔ,\nEye eya ŋutɔ ƒe adaŋudede aƒui anyi.\n8 Elabena eƒe afɔ akplɔe ade ɖɔ me,\nEye wòazɔ ade afɔ ɖɔkawo me.\n9 Mɔ̃ alé afɔkpodzi nɛ;\nMɔ̃ka alée sesĩe.\n10 Woɣla adoboli ɖe anyigba nɛ,\nEye wotre mɔ̃ ɖe etoƒe.\n11 Ŋɔdzinuwo doa voɖi nɛ le goawo katã me\nEye woyɔnɛ ɖe nu kplikplikpli.\n12 Ŋusẽ vɔ le eŋu kura,\nAfɔku ana wòanɔ ya mum sagasaga.\n13 Eƒe lãyi vɔ le eŋu;\nDɔléle vɔ̃ɖitɔ kekeake ɖu eƒe abɔwo kple afɔwo.\n14 Wohee do goe le eƒe agbadɔ si me wòle dedie le la me,\nEye wokplɔe yi na ŋɔdziwo ƒe fia.\n15 Ame tutɔwoe anɔ eƒe agbadɔ me;\nWoakaka dzokpe ɖe eƒe aƒe dzi.\n16 Eƒe kewo aƒu le to me,\nEye eƒe alɔwo ayrɔ le dzi.\n17 Womagaɖo ŋku edzi le anyigba dzi o,\nEye woaŋlɔ eƒe ŋkɔ be le ablɔwo me.\n18 Woatu asii tso kekeli me aɖo ɖe viviti me\nEye woanyae ɖa le anyigba wɔnu la dzi.\n19 Vi alo dzidzime aɖeke manɔ esi le eƒe dukɔ la dome o,\nEye ame aɖeke makpɔtɔ nɛ ɖe enɔƒe o.\n20 Ne eƒe ŋkeke de la, Ɣetoɖoƒetɔwo ƒe nu aku\nEye dzidzi aƒo Ɣedzeƒetɔwo.\n21 Esiae dzɔna ɖe nu gbegblẽ wɔla ƒe agbadɔ dzi\nEye aleae ame si menya Mawu o la ƒe nɔƒe zunae.”\n1 Eye Hiob ɖo eŋu bena:\n2 “Va se ɖe ɣekaɣie mianɔ nuxaxa dom na nye luʋɔ,\nEye miatsɔ nyawo anɔ dzi gbãm nam?\n3 Zi ewo sɔŋ ye nye esia mieka mo nam;\nŊu mele mia kpem be miele nu tum kplim alea o.\n4 Eye ne nyateƒee wònye be meda vo hã la,\nDzinyee vodada la anɔ.\n5 Ne vavãe miebe yewoakɔ mia ɖokui ɖe dzi agbɔ tanye,\nEye miebe medze na vlododo sia la,\n6 Ekema minyae be, Mawue kplɔm trae,\nEye wòtsɔ eƒe ɖɔ ɖem.\n7 Kpɔ ɖa! Mele ɣli dom be, ‘Ŋutasesẽe!’ ke wometɔ nam o;\nMele ɣli dom be woaxɔ nam, ke wometso afia dzɔdzɔe nam o.\n8 Eɖo gli xe mɔ nam, nyemate ŋu aflɔe o;\nEna viviti do ɖe nye toƒewo keŋ.\n9 Eklo bubu le ŋunye\nEye wòɖe fiakuku le ta nam.\n10 Egbãm kɔ ɖi, eye nunye yi kura;\nEye wòho nye mɔkpɔkpɔ abe ati ene.\n11 Eƒe dziku fla ɖe ŋunye,\nEye wòle buyem eƒe ketɔe.\n12 Eƒe aʋakɔwo ƒo ƒu va ɖe to ɖem,\nEye woƒu asaɖa anyi ɖe nye agbadɔ ŋu godoo.\n13 Eɖe nye ŋutɔ nɔvinyewo ɖa le ŋunye,\nEye nye ame nyanyɛwo trɔ ɖa le ŋunye.\n14 Xɔ̃nye veviwo gɔ̃ hã megali o,\nEye ame nyanyɛ kekeake hã ŋlɔm be.\n15 Amedzro siwo va dze aƒenye me kple nye kosiwo ke hã le buyem ame tutɔe;\nMezu amedzro le wo ŋkume.\n16 Meyɔ nye dɔla, gake metɔ o;\nMetsɔ nye nu ɖe kuku nɛ be eƒe dɔme natrɔ ɖe ŋunye.\n17 Nye nu me le ya ɖem ɖe srɔ̃nye,\nEye mele ʋeʋẽm ɖe nɔvinyewo.\n18 Ðeviwo ke hã le vlo domem;\nNe menya tso ko la, wotea fewuɖuɖu le ŋunye.\n19 Xɔ̃nye veviwo katã tsrim vevie,\nEye ame siwo melɔ̃na la tso ɖe ŋunye.\n20 Nye ŋutigbalẽ kple lãkusi lé ɖe nye ƒuwo ŋu,\nEye meku kloe.\n21 Oo, mi xɔ̃nyewo, mikpɔ nye nublanui, mikpɔ nublanui nam dzro,\nElabena Mawue do asi ɖe gbɔnye.\n22 Nu ka ŋutie miele yonyeme tim abe Mawu ke ene,\nHele nu tum kplim madzudzɔmadzudzɔe?\n23 Oo, ne ɖe woahaŋlɔ nye nyawo ɖi,\nOo, ne ɖe woahade wo agbalẽ me ɖe!\n24 Ne ɖe woatsɔ ganuŋlɔti kple tsumi,\nAɖe wo ɖe agakpe dzi tegbee la, ne anyo ŋutɔ!\n25 Elabena menyae nyuie be nye xɔnametɔ le agbe;\nAva mlɔeba, eye wòatɔ ɖe anyigba dzi.\n26 Togbɔ be nye ŋutigbalẽ gblẽ keŋkeŋ,\nEvɔ mekpɔtɔ nye ŋutilã hã la, makpɔ Mawu,\n27 Nye ŋutɔ makpɔe,\nNye ŋutɔ nye ŋkuwo akpɔe, menye ame bubu o.\nGake le ememe la eglom!\n28 Elabena miele gbɔgblɔm be, ‘Mɔ ka nue míele eyome tim le?’\nEsi miebe nya la ƒe kè le gbɔnye.\n29 Yi nedo dzikatsoƒoe na miawo ŋutɔwo,\nElabena yi wotsɔna hea toe na vodalawo;\nNe mianyae be ʋɔnudrɔ̃la aɖe li.”\n1 Eye Naamatɔ Zofar ɖo eŋu be:\n2 “Nu siwo le fu ɖem na nye susue ƒoe ɖe nunye be maɖo nya ŋu\nElabena metsi dzodzodzoe le ɖokuinye me.\n3 Mese mokaname aɖe si nye dzu nam;\nEye nye nugɔmesese ƒoe ɖe nunye be maɖo eŋu.\n4 Ðe wòle be nànya esia xoxoxo,\nElabena aleae wòle tso esime wowɔ amegbetɔ ɖe anyigba dzi,\n5 Be ame vɔ̃ɖiwo ƒe aseyetsotso nu mesena yina o,\nEye be ɣeyiɣi kpui aɖe koe mawumavɔ̃la ƒe dzidzɔ nɔa anyi.\n6 Ne eƒe gãnyenye kɔ yi ɖatɔ dziƒo ke,\nEye eƒe ta yi ɖatɔ alilikpowo hã la,\n7 Aɖo agu ɖikaa abe eya ŋutɔ ƒe afɔdzi ene;\nAme siwo kpɔnɛ tsã la agblɔ be, ‘Afi kae wòle?’\n8 Enu ayi abe drɔ̃e ene, eye womagakpɔe o;\nAbú kura abe zãmeŋutega ene.\n9 Ŋku si kpɔe la magakpɔe akpɔ o,\nEye eƒe nɔƒe hã magakpɔe azɔ o.\n10 Viawo adi be ame dahewo nave yewo nu,\nEye eya ŋutɔ ƒe asi atrɔ kesinɔnuwo ana amewo.\n11 Ðekakpuimeŋusẽ kpɔtɔ le eƒe ƒuwo ŋu,\nKe atsɔe ayi ketu me.\n12 Ne nu vɔ̃ɖi vivina le nu me nɛ,\nEye wòɣlae ɖe eƒe aɖe te,\n13 Ne ele enu vivim eye wògbe asiɖeɖe le eŋu\nEye wòkpɔtɔ le nu me nɛ hã la,\n14 Eƒe nuɖuɖu atrɔ azu veve le dɔ me nɛ;\nEye wòatrɔ azu ƒli ƒe aɖi le lãme nɛ.\n15 Emi kesinɔnu, ke adzɔe;\nMawu aɖee tso eƒe dɔ me ke.\n16 Ano ƒli ƒe aɖi;\nEye dzakpata ƒe tsó awui.\n17 Magakpɔ tɔʋuwo akpɔ o,\nMagakpɔ tɔʋu siwo me anyitsi kple notsi kpekẽ le sisim le la o.\n18 Agbugbɔ nu siwo su esi la ana, eye maɖu wo o;\nMaɖu viɖe si wòkpɔ tso eƒe asitsatsa me o.\n19 Elabena egbã ame dahewo gudugudu hegblẽ wo ɖi;\nExɔ aƒe si metso o la sesẽe.\n20 Gake makpɔ gbɔdzɔe aɖeke le eɖokui me o;\nEye eƒe kesinɔnuwo maxɔ nɛ o.\n21 Naneke masusɔ nɛ wòaɖu hamham o;\nEsia tae nu madze edzi nɛ eteƒe nadidi o.\n22 Ne nu bɔ ɖe esi kpaŋkpaŋ la, hiã atui;\nEye vɔ̃ aƒo ɖe edzi bibibi.\n23 Ne eɖu nu ɖi ƒo la,\nEkema Mawu atrɔ eƒe dziku helĩhelĩ akɔ ɖe edzi,\nEye wòadudui akɔ ɖe edzi wòaɖo keke eƒe dɔkawo me ke.\n24 Ne esi le gayibɔlãnuwo nu la,\nAkɔbliŋutrɔwo aƒo ɖee.\n25 Eho aŋutrɔ si ƒo ɖe dzime nɛ,\nEhe lãnu dadzo la doe tso eƒe vevegoe me,\nEye ŋɔdzi lée.\n26 Viviti tsiɖitsiɖi le eƒe kesinɔnuwo lalam;\nDzo si ame aɖeke meƒlɔ ɖo o la afiãe keŋkeŋ;\nEye afɔku dziŋɔ le ame si kpɔtɔ ɖe eƒe agbadɔ me la lalam.\n27 Dziƒo aklo nu le eƒe vodada dzi;\nEye anyigba atso ɖe eŋu.\n28 Tsiɖɔɖɔ akplɔ eƒe aƒe adzoe;\nTsidzadza gãe wòanye le Mawu ƒe dzikudogbe la.\n29 Esiae nye ame vɔ̃ɖi ƒe gome tso Mawu gbɔ,\nEƒe domenyinu si Mawu dzra ɖo ɖi nɛ.”\n2 “Milé to ɖe nye nyawo ŋu nyuie;\nEye mina esia boŋ nanye akɔfafa tso mia gbɔ nam.\n3 Migbɔ dzi ɖi nam maƒo nu;\nEye ne meƒo nu vɔ la, ekema miate ŋu aɖe alɔme le ŋunye faa.\n4 Amegbetɔe mele konyi fam naa?\nNe amegbetɔe la, magate ŋu agbɔ dzi ɖia?\n5 Mitrɔ mo ɖe gbɔnye, miaƒe nu neku;\nEye mitsɔ asi ɖo nu.\n6 Ne mebu nu sia ŋu la, eɖea fu nam vevie,\nEye medzona nyanyanya.\n7 Nu ka tae ame vɔ̃ɖiwo yia edzi nɔa agbe,\nWotsina kua amegã, eye woƒe kesinɔnu dzina ɖe edzi?\n8 Wo viwo nɔa wo ŋu ɣesiaɣi,\nEye wokpɔa woƒe dzidzimeviwo.\n9 Woƒe aƒewo le dedie, ŋɔ medzia wo o,\nEye Mawu mehea to na wo kple eƒe ameƒoti o.\n10 Woƒe nyitsuwo meyɔa asi dzodzro o;\nWoƒe nyinɔwo dzina, eye fu megena le wo ƒo o.\n11 Wo viŋutsuwo doa go abe lãha ene,\nEye wo vi suewo nɔa kpo tim nɔa yiyim.\n12 Wodzia ha ɖe axatsɛ kple saŋku ŋu\nEye wonɔa dzidzɔ kpɔm ɖe dze ƒe ɖiɖi ŋu.\n13 Woɖua agbe le woƒe agbemeŋkekewo me\nEye woyia Tsiẽƒe le ŋutifafa me.\n14 Ke wogblɔna na Mawu vavã la be, ‘Ðe asi le mía ŋu!\nMíedi kura be míanya wò mɔwo o.\n15 Ame kae Ŋusẽkatãtɔ la nye, be míasubɔe?\nViɖe kae wòanye na mí be míadze sii?’\n16 Menyae be woƒe dzidzedzekpɔkpɔ mele woawo ŋutɔwo si me o.\nAme vɔ̃ɖiwo ƒe adaŋudede metsɔ gbɔnye o.\n17 Zi nenie ame vɔ̃ɖiwo ƒe akaɖi tsina?\nZi nenie afɔku dzɔna ɖe wo dzi?\nEye zi nenie Mawu hea tsɔtsrɔ̃ vaa wo dzi le eƒe dziku me?\n18 Ðe wova le abe gbe ƒuƒu si ya lɔ ɖe nu ene kpɔa,\nAlo abe tsro si ahom kplɔ dzoe ene kpɔa?\n19 Mawu ana vɔ̃wɔla ƒe tohehe natu viawo;\nGake Mawu neɖo eteƒe nɛ, ne wòanya ale si wòle.\n20 Eya ŋutɔ ƒe ŋkuwo nekpɔ eƒe gbegblẽ teƒe,\nEya ŋutɔ neno Ŋusẽkatãtɔ la ƒe dɔmedzoe helĩhelĩ la.\n21 Elabena ɖe wòagatsɔ ɖe le eƒe aƒemetɔ siwo wògblẽ ɖe megbe la ƒe nya me\nNenye be woɖe eƒe dzinuwo ƒe xexlẽme dzi kpɔtɔa?\n22 Ðe ame aɖe ate ŋu afia nunya Mawu,\nEsi wònye eyae drɔ̃a ʋɔnu ame siwo le ɖoƒe kɔkɔwoa?\n23 Ame aɖe ya aku esi wòkpɔtɔ le ŋusẽ blibo me,\nEsime eƒe tome fa, eye wòɖe dzi ɖi bɔkɔɔ,\n24 Esime eƒe atawo da ami nyuie,\nEye ŋusẽ le eƒe ƒuwo ŋu.\n25 Gake ame bubu ya anɔ nu xam ʋuu atsɔ akui,\nEsime eya mese nu nyui aɖeke ƒe vivi kpɔ o.\n26 Wo kple evea siaa woayi ketu me,\nEye nyéviwo anyè atsyɔ wo kple evea dzi.\n27 Kpɔ ɖa! Menya nu siwo tututu susum miele\nKple tame vɔ̃ siwo ɖom miele be miatsɔ adze agɔ le dzinye.\n28 Elabena miebe, ‘Afi kae ame ŋkuta la ƒe aƒe le,\nEye afi kae agbadɔ si me ame vɔ̃ɖiwo nɔ la hã le?’\n29 Ðe miebia nya mɔzɔlawo se kpɔ oa?\nEye ɖe miedzro woƒe nuteƒekpɔkpɔwo me nyuie,\n30 Be wokpɔa ame vɔ̃ɖi ta le vɔ̃dzɔgbe\nEye woxɔna nɛ le dɔmedzoedogbe oa?\n31 Ame kae aɖe eƒe zɔzɔme agblɔ ɖe mo nɛ kã,\nEye ame kae aɖo nu si wòwɔ la teƒe nɛ?\n32 Ne wokɔe yi ameɖibɔ me la,\nWoanɔ eƒe yɔdo ŋu dzɔm.\n33 Bali me anyikɔwo avivi enu,\nEye ameƒomea katã dze eyome,\nAbe ame siwo do ŋgɔ nɛ, siwo mele xexlẽ me o la ene.\n34 Nu ka tae miatsɔ nya gbɔlowo anɔ akɔ fam nam?\nMiaƒe ŋuɖoɖowo nye beble sɔŋ ko!”\n22 Temantɔ Elifaz ɖo eŋu be:\n2 “Ðe ame ate ŋu anye viɖenu na Mawua?\nÐe viɖe le ame si si gɔmesese deto le la ŋu nɛa?\n3 Ðe Ŋusẽkatãtɔ la tsɔa ɖe le wò dzɔdzɔenyenye mea?\nAlo ne fɔɖiɖi mele wò zɔzɔme ŋu o la ɖe wòɖea vi nɛa?\n4 Ðe wòahe to na wò,\nEye wòakplɔ wò ayi ʋɔnui le wò mawuvɔvɔ̃ ta?\n5 Ðe menye esi wò nu vɔ̃ɖi wɔwɔwo sɔ gbɔ\nEye seƒe meli na wò vodadawo o tae oa?\n6 Elabena èxɔ awɔbanu le nɔviwòwo si yakatsyɔ,\nEye nèɖe avɔ le amewo ŋu wotsi ama.\n7 Mènaa tsi ame siwo ŋu ɖeɖi te la wonona o,\nEye nètea abolo dɔwuitɔwo.\n8 Anyigba la zu ame si si alɔkpa sesẽ le la tɔ,\nEye ame ŋkutae nɔa edzi.\n9 Ke èɖo ahosiwo ɖa asi gbɔlo,\nEye nèna tsyɔ̃eviwo ƒe alɔ me tu.\n10 Esia tae woɖo mɔ̃ ƒo xlã wò,\nEye ŋɔdzi léa wò le vo me;\n11 Esia tae viviti do ɖe wò ale gbegbe be mègate ŋu le nu kpɔm o,\nEye tɔɖɔɖɔ va tsyɔ dziwò ɖo.\n12 Ðe Mawu mele dziƒo ʋĩi oa?\nEye kpɔ afi si ɣletiviwo katã le ɖa, be wo gbɔ metsɔ o.\n13 Ke wòa nègblɔ be: ‘Nu ka gɔ̃e Mawu nya?\nÐe wòate ŋu akpɔ nu to blukɔ me adrɔ̃ ʋɔnua?\n14 Alilikpowo xe eŋkume, ale be mele nu kpɔm o,\nÐeko wòɖia tsa le dziƒo gobaa la.’\n15 Ðe nèbe yealé mɔ xoxo,\nSi dzi ame vɔ̃ɖiwo to la me ɖe asia?\n16 Wo, ame siwo wotsrɔ̃ ɖa hafi woƒe ɣeyiɣi de,\nAme siwo ƒe gɔmeɖoanyi tsiɖɔɖɔ kplɔ dzoe?\n17 Ame siwo gblɔna na Mawu vavã la be: ‘Ðe asi le mía ŋu!\nNu kae Ŋusẽkatãtɔ la ate ŋu awɔ mí?’\n18 Evɔ wònye eyae tsɔ nu nyuiwo yɔ woƒe xɔwo me taŋ hafi.\n(Adaŋudede vɔ̃ɖi siawo tɔgbi metsɔ gbɔnye o.)\n19 Ame dzɔdzɔewo akpɔe, eye dzi adzɔ wo,\nAme maɖifɔwo aɖe alɔme le wo ŋu be:\n20 ‘Wotsrɔ̃ míaƒe ketɔwo ɖa keŋ,\nEye dzo afiã woƒe nu susɔewo keŋkeŋ.’\n21 Dze xɔlɔ̃e, ne nànɔ ŋutifafa me;\nEkema nu nyuiwo asu asiwò.\n22 Xɔ se si do tso eƒe nu me,\nEye nàdzra eƒe nyawo ɖo ɖe wò dzi me.\n23 Ne ètrɔ va Ŋusẽkatãtɔ la gbɔ la, ekema agaɖo wò te;\nNe ète nu madzɔmadzɔ wɔwɔ ɖa xaa tso wò agbadɔ gbɔ,\n24 Ne ètsɔ wò sika kɔ ɖe ke me,\nEye nèkɔ Ofir sika ɖe kpewo me le tɔʋe me la,\n25 Ekema Ŋusẽkatãtɔ la azu sika na wò,\nKple klosalo nyuitɔ na wò.\n26 Ekema Ŋusẽkatãtɔ la ƒe nu anyo ŋuwò vevie,\nEye àwu wò mo dzi na Mawu.\n27 Àƒo koko nɛ, eye wòaɖo to wò;\nEye àwɔ wò adzɔgbeɖeɖewo dzi.\n28 Nu sia nu si nèɖo be yeawɔ la adze edzi na wò,\nEye kekeli aklẽ ɖe wò mɔwo dzi.\n29 Elabena ne èƒo nu dadatɔe la, abɔbɔ wò ɖe anyi,\nKe axɔ na ame si bɔbɔ eɖokui ɖe anyi.\n30 Axɔ na ame maɖifɔ la;\nEya ta ne wò asi me dza la, ekema axɔ na wò godoo.”\n2 “Egbe hã mato nyatoƒoe;\nŊusẽ vɔ le ŋunye le nye hũɖeɖe ta.\n3 Oo, ne ɖe menya afi si makpɔ Mawu le ɖe!\nAnye ne mayi keke enɔƒe ke.\n4 Matsɔ nye nya aɖo eŋkume\nEye mana nye nu me nayɔ fũu kple ɖokuitaʋlinyawo;\n5 Makpɔ ale si wòaɖo eŋu nam\nNe mase nya si wòagblɔ nam.\n6 Ðe wòatsɔ eƒe ŋusẽ triakɔ la awɔ avu kplima?\nAo ɖe! Aɖo tom godoo.\n7 Ekema ame dzɔdzɔe aɖɔ wo kplii dome ɖo,\nEye nye Ʋɔnudrɔ̃la agblɔ be tɔnye dzɔ, ne nyaa natɔ ɖe afi ma.\n8 Gake ne meyi ɣedzeƒe la, mele afi ma o;\nNe megatrɔ gbɔ hã, nyemele ekpɔm o.\n9 Ne ele dɔ wɔm le miame la, nyemate ŋu akpɔe o;\nNe edze ɖe ɖusime hã, nyemakpɔe o.\n10 Ke hã enya nye mɔwo nyuie.\nNe edom kpɔ vɔ la, ŋunye adza abe sika nyuitɔ ene.\n11 Nye afɔ to eƒe toƒewo tututu;\nMelé ɖe eƒe mɔwo ŋu, eye nyemedze ɖe aga o.\n12 Nyemetrɔ ɖa le se siwo do tso enu la gbɔ o.\nMedzra eƒe numenyawo ɖo nyuie wu ale si wodi tso asinye.\n13 Ne eɖo nane be yeawɔ la, ame kae ate ŋu axe mɔ nɛ?\nNu si dzroe wòbe yeawɔ la, ewɔnɛ.\n14 Elabena awɔ nu siwo katã wòɖo ɖe ŋunye la ade goe,\nEye nu siawo tɔgbi bɔ ɖe esi.\n15 Esia tae metɔtɔ le eya amea ta;\nNe mebu eya amea ŋu la, megavɔ̃nɛ ɖe edzi.\n16 Mawu na dzi ɖe le ƒonye,\nEye Ŋusẽkatãtɔ la na vɔvɔ̃ ɖom.\n17 Gake viviti la mena ɖoɖoe zi le nunye haɖe o,\nNenema kee nye blukɔ si tsyɔ mo nam la hã.\n1“Nu ka tae Ŋusẽkatãtɔ la meɖo ɣeyiɣi ɖi o?\nNu ka tae ame siwo dze sii la menya eƒe ŋkeke o?\n2 Ame aɖewo ŋea liƒo ɖe eme;\nWodaa adzo lãhawo hekplɔa wo yia woƒe gbeɖuƒee.\n3 Wokplɔa tsyɔ̃eviwo gɔ̃ hã ƒe tedzi dzonɛ\nEye woxɔa ahosi ƒe nyi sesẽe wɔa awɔbanui.\n4 Wotua asi ame dahewo ɖa le mɔ dzi;\nEye wɔnamanɔŋutɔ siwo le anyigbaa dzi la sina bena na wo.\n5 Ame dahewo ɖoa gbe nɔa nuɖuɖu dim abe gbetedzi le gbedzi ene;\nWotsana le gbegbe nɔa nuɖuɖu dim na wo viwo.\n6 Ame bubu ƒe agble mee woxaa nu le,\nEye wofɔa nuku dzɔdzɔ le ame vɔ̃ɖi ƒe waingble me.\n7 Womlɔa anyi amama le zã me avɔ makpɔe;\nEye naneke mele wo si woatsyɔ le vuvɔ me o.\n8 Tsi ƒoa wo le towo dzi belee;\nEsi bebeƒe aɖeke meli o ta la, wokuna ɖe agakpewo ŋu.\n9 Woɖea tsyɔ̃evi gɔ̃ hã ɖa le no nu sesẽe;\nEye woɖea avɔ si le ame dahe ŋu gɔ̃ hã wɔa awɔbanui.\n10 Ale wotsi ama le yiyim le esi avɔ mele wo si o ta,\nEye wole dɔmeɣi hegatsɔ nuku bablawo ɖe ta.\n11 Wodagbana le ŋdɔgbe le gliwo domee;\nWofiãa wain le wainfiãƒewo gake tsikɔ ganɔa wo wum.\n12 Kudɔƒolawo le ŋeŋem le dua me;\nEye ame siwo ŋu wode kubii la ƒe ɣli le ɖiɖim,\nGake Mawu mebui be nane gblẽ le eŋu o.\n13 Ame aɖewo li siwo tsia tsitre ɖe kekeli ŋu;\nWomedzea si eƒe mɔwo o,\nEye womezɔa eƒe toƒewo o.\n14 Ne ŋu ke la, amewula tsona;\nEye wòwua wɔnamanɔŋutɔ kple ame dahe,\nKe le zã me la, efia fi.\n15 Ŋutsu ahasitɔ ya ƒe ŋku le anyinutsyɔɣi ŋu,\nEgblɔna be, ‘Ame aɖeke makpɔm o!’\nEye wòtsyɔa nu mo.\n16 Adzogliwo dzea zã ɖe aƒewo ŋu;\nWodoa ʋɔ ɖe wo ɖokuiwo nu le ŋkeke me.\nWomelɔ̃a kekeli ƒe nya o.\n17 Elabena agudzedze le na wo abe viviti tsiɖitsiɖi ene;\nElabena wonya ale si blukɔ ƒe ŋɔdzi léa amee la nyuie.\n18 Gake wo nu yina kaba abe tɔsisie kplɔ wo dzoe ene.\nWoaƒo fi ade anyigba ƒe akpa si nye woƒe gome.\nWomagatrɔ ayi woƒe waingblewo me o.\n19 Ale si kuɖiɖi kple dzoxɔxɔ kplɔa sno si lólo dzonae la,\nNenemae Tsiẽƒe hã kplɔa nu vɔ̃ wɔlawo dzonae!\n20 Dadaa aŋlɔe be, nyéviwo aɖui;\nWomagaɖo ŋku edzi azɔ o.\nEye woaŋe ame madzɔmadzɔ abe ati ene.\n21 Etafaa konɔ,\nEye wòwɔa fu ahosi.\n22 Mawu atsɔ eƒe ŋusẽ aɖe ŋusẽtɔwo ɖa;\nTogbɔ be wole tsitrenu hã, kakaɖedzi meli be woanɔ agbe o.\n23 Mawu ɖea asi le wo ŋu wokana ɖe wo ɖokuiwo dzi hebuna be yewole dedie,\nGake eƒe ŋkuwo le nu sia nu si wowɔna ŋu.\n24 Woado wo ɖe dzi ɣeyiɣi kpui aɖe, kasia wo nu ayi.\nWobɔbɔa wo ɖe anyi eye woɖea wo ɖa abe ame bubu ɖe sia ɖe ko ene;\nEye woŋea wo abe ale si woŋea nuku le nuŋeɣi ene.\n25 Azɔ ame kae ate ŋu aɖe aʋatso nam,\nAlo agblɔ be nye nyawo mele eme o?”\n2 “Dziɖuɖu le esi, eye ŋusẽ triakɔ le esi;\nEɖo ŋutifafa anyi ɖe dziƒo.\n3 Ðe xexlẽme li na eƒe aʋakɔwoa?\nEye ame ka dzie eƒe kekeli meklẽna ɖo o?\n4 Ekema aleke amegbetɔ anye dzɔdzɔetɔ le Mawu ŋkume,\nAlo nyɔnu tɔ dzidzia ŋu nadza le eŋkume?\n5 Ne dzinu ke hã mekɔ le eŋkume o,\nEye ɣletiviwo gɔ̃ hã medza le eŋkume o ɖe,\n6 Ke amegbetɔ si kuna, si nye nyévi,\nKple amegbetɔvi si nye ŋɔvi ko ya ɖe?”\n2 “Oo, aleke nèhekpe ɖe ŋusẽmanɔsitɔ ŋue nye esi!\nAleke nèhexɔ na alɔ beli lae nye esi!\n3 Aleke nèheɖo aɖaŋu deŋgɔ na ame manyanui ale!\nEye nèdudu wò nunya vavã kɔ ɖie nye esi!\n4 Ame kae nèle nu ƒom na,\nEye ame kae dɔ wò be nàgblɔ nya siawo?\n5 Ame siwo ku, eye ŋusẽ aɖeke megale wo ŋu o gɔ̃ hã dzona nyanyanya;\nWoɖiɖi ɖe anyi wu tsiwo kple wo me nuwo gɔ̃ hã.\n6 Tsiẽƒe le ƒeƒle le Mawu ŋkume,\nEye tsɔtsrɔ̃ƒe le nuvo.\n7 Ekeke dziehedziŋgɔli me ɖe yame,\nEye meku anyigba la ɖe naneke ŋu o;\n8 Eblaa tsiwo ɖe eƒe alilikpowo me,\nAle be alilikpoawo megbãna le woƒe kpekpeme ta o;\n9 Exea eƒe fiazikpui la ŋkume,\nEkekea eƒe alilikpo ɖe edzi.\n10 Eɖe liƒo godoo ɖe tsiawo dzi;\nEɖo seƒe ɖi na kekeli kple viviti.\n11 Dziƒosɔtiwo ke hã ʋuʋu;\nEye ne eblu la, wodzona kpekpekpe.\n12 Eƒe ŋusẽ nana atsiaƒu dzea agbo,\nEye wòtsɔ eƒe nunya gbã ƒumelã klitsu la gudugudu.\n13 Etsɔ eƒe yagbɔgbɔ na dziŋgɔli me kɔ;\nEƒe asi ŋɔ da si dzi asi mesuna bɔbɔe o la.\n14 Kpɔ ɖa! Esiawoe nye eƒe mɔwo ƒe nugbɔ ko;\nEye nya si míese le eŋu la nye dalĩdodo ko!\nKe ame kae ate ŋu ase eƒe gbeɖeɖe sesẽ la gɔme?”\n1 Hiob gayi eƒe nyawo dzi be:\n2 “Zi ale si Mawu, ame si gbe afiatsotso nam la le agbe,\nEye Ŋusẽkatãtɔ, ame si do vevesese nam la le agbe,\n3 Zi ale si gbɔgbɔ kpɔtɔ le menye\nEye Mawu ƒe gbɔgbɔ le ŋɔti me nam la,\n4 Nye nuyiwo magblɔ nya vlo aɖeke o;\nEye nye aɖe magblɔ alakpanya aɖeke o!\n5 Nyemabu mi ame dzɔdzɔewoe gbeɖe o!\nNyemaɖe asi le nye fɔmaɖimaɖi ŋu va se ɖe esime maku o!\n6 Malé nye dzɔdzɔenyenye me ɖe asi, eye nyemaɖe asi le eŋu akpɔ o;\nZi ale si mele agbe la, nye dzi mabu fɔm o.\n7 Nye futɔwo nenɔ abe ame vɔ̃ɖiwo ene,\nAme siwo tso ɖe ŋunye la nenɔ abe nu gbegblẽ wɔlawo ene.\n8 Elabena mɔkpɔkpɔ kae li na mawumavɔ̃la ne wohoe ɖa,\nAlo ne Mawu ɖe eƒe agbe ɖa?\n9 Ðe Mawu ase eƒe ɣlidodo\nNe eɖo xaxa mea?\n10 Alo ɖe wòakpɔ dzidzɔ ɖe Ŋusẽkatãtɔ la ŋua?\nÐe wòanɔ Mawu yɔyɔ dzi ɣesiaɣia?\n11 Mafia nu mi tso Mawu ƒe ŋusẽ ŋu;\nNyemaɣla Ŋusẽkatãtɔ la ƒe naneke ɖe mi o.\n12 Kpɔ ɖa! Ne ŋutegae mi katã miekpɔ la,\nEkema nu ka tae miaƒe nyawo nye nya gbɔlowo sɔŋ?\n13 Esiae nye ame vɔ̃ɖiwo ƒe gome tso Mawu gbɔ;\nDomenyinu si ŋutasẽlawo axɔ tso Ŋusẽkatãtɔ la gbɔ.\n14 Ne viawo dzi ɖe edzi hã la, woatsi yi nu,\nEye eƒe dzidzimeviwo makpɔ nu aɖu wòasu wo o.\n15 Dɔvɔ̃ akplɔ ame siwo susɔ nɛ la ayi yɔ me,\nEye woƒe ahosiwo mafa wo o.\n16 Ne eli kɔ klosalo ɖi abe ke ene\nEye wòƒo nudodowo nu ƒu abe tsu ene hã la,\n17 Aƒo wo nu ƒu baa,\nGake ame dzɔdzɔewoe ado wo,\nEye ame maɖifɔwoe ama eƒe klosalo.\n18 Xɔ si wòtu la, anɔ abe agbagblaʋui ƒe azitsro ko ene,\nAbe agbadɔ si dzɔla tu la ene.\n19 Kesinɔtɔe wòanye hafi amlɔ anyi, ke hã maƒo naneke nu ƒu o;\nNe eʋu ŋku la, eƒe nu sia nu nu ayi.\n20 Ŋɔdzi alée le vo me abe tɔɖɔɖɔ ene;\nAhom alɔe ɖe nu le zã me.\n21 Ɣedzeƒeya akɔe adzoe;\nEye wòakplɔe adzoe le enɔƒe.\n22 Esime wòle agbagba dzem be yeasi le eƒe ŋusẽ nu la,\nAva ƒo ɖe edzi sesĩe, eye makpɔ nublanui nɛ o.\n23 Asi akpe ɖe eta,\nEye wòanɔ enɔƒe alia aku ɖe eŋu.\n1 “Klosalokuƒe li,\nEye sikalóloƒe hã li;\n2 Wokua gayibɔ le to me,\nEye kpe mee wolóloa akɔbli tsonae.\n3 Amegbetɔ xɔa ŋusẽ le viviti si;\nWodia tomenu le goawo katã me keŋkeŋ,\nLe blukɔ kple viviti tsiɖitsiɖi me.\n4 Woɖe do wòyi to ʋĩi tso amenɔƒe gbɔ,\nTeƒe siwo metsɔ afɔ gbɔ o, siwo mele nyanya o;\nAfi mae ame siwo wotsi ɖe yame la saa agba ɖiɖina yina.\n5 Anyigba la dzie nuɖuɖu miena ɖo;\nKe woguglua anyigbaa tume abe ale si dzo guglua nui ene.\n6 Eƒe kpewo mee safir-kpe le,\nEye eƒe kewɔ mee sika le.\n7 Xe ƒonu aɖeke menya afi ma mɔ o;\nEye aʋako ƒe ŋku hã mekpɔe kpɔ o.\n8 Lã wɔadã meto edzi kpɔ o;\nDzata meka afɔ edzi kpɔ o.\n9 Amegbetɔ tsɔa asi gbaa kpe sesẽwo;\nEɖea kè le towo te womuna.\n10 Eɖea mɔ ɖe agakpewo tome;\nEye eƒe ŋkuwo kpɔa nu xɔasi ɖe sia ɖe.\n11 Exea mɔ na tsi ƒe toƒewo\nEye wòhea nu ɣaɣlawo vaa kekeli nui.\n12 Ke nunya ya, afi kae woakpɔe le,\nEye afi kae nye gɔmesese hã tsoƒe?\n13 Amegbetɔ aɖeke menya ale si gbegbe wòxɔ asii o,\nEye womekpɔnɛ le agbagbeawo ƒe anyigba dzi o.\n14 Tsi goglo la be: ‘Mele menye o!’\nAtsiaƒu hã be: ‘Mele gbɔnye o!’\n15 Womate ŋu atsɔ sika nyuitɔ aƒlee o;\nEye womate ŋu ada klosalo ɖe eƒe home nu o.\n16 Womate ŋu atsɔ Ofir sika aƒlee o,\nAlo atsɔ oniks-kpe kple safir-kpe xɔasiwo aƒlee o.\n17 Womate ŋu atsɔ sika kple ahuhɔ̃e asɔ kplii o;\nEye womate ŋu atsɔ sikaze nyuitɔ aɖɔlii o.\n18 Womayɔ adzagba kple kristalo-kpe ŋkɔ gɔ̃ hã ɖe eŋu o,\nElabena nunya kotoku ɖeka xɔ asi wu dzonu xɔasi kotoku ɖeka.\n19 Womate ŋu atsɔ Kus ƒe topaz-kpe asɔ kplii o;\nWomate ŋu atsɔ sika nyuitɔ gɔ̃ hã axe fe ɖe eta o.\n20 Ke afi ka gɔ̃e nunya dzɔ tso,\n21 Ele ɣaɣla ɖe agbagbeawo katã ƒe ŋkuwo,\nEye wòle ɣaɣla ɖe dziƒoxe dzodzoewo hã.\n22 Tsɔtsrɔ̃ kple ku hã be:\n‘Wobewobe koe míese kple to.’\n23 Mawue nya egbɔ mɔ;\nEya koe nya enɔƒe,\n24 Elabena eyae kpɔa anyigba ƒe mlɔenuwo ke,\nEye wòkpɔa nu siwo katã le dziƒoa te.\n25 Esi wòɖo ya ƒe ŋusẽ anyi\nEye wòdzidze tsiwo,\n26 Esi wòwɔ ɖoɖo na tsidzadza\nEye wòɖe toƒe na ahom kple dziɖegbe la,\n27 Ɣemaɣi kee wòkpɔ nunya, eye wòɖee fia;\nEɖoe anyi, eye wòdzro eme kpɔ.\n28 Eye wògblɔ na amegbetɔ be:\n‘Kpɔ ɖa! Afetɔ vɔvɔ̃e nye nunya,\nEye vɔ̃tsitsri ye nye gɔmesese.’”\n1 Eye Hiob gayi eƒe nyawo dzi be:\n2 “Oo, ɖe wòanɔ nam abe ale si wònɔ le dzinu tsãtɔwo me ene,\nAbe ŋkeke siwo me Mawu nɔ tanye kpɔm ene;\n3 Esime wòna eƒe akaɖi klẽ ɖe nye ta dzi,\nEye eƒe kekeli kplɔam to viviti me;\n4 Esime menɔ ame me, ŋusẽ nɔ ŋunye,\nEsime menɔ ƒomedodo me kple Mawu le nye agbadɔ me;\n5 Esime Ŋusẽkatãtɔ la gale gbɔnye,\nEsime vinyewo katã ƒo xlãm!\n6 Esime nye afɔtoƒewo nyea notsi kpekẽ ɖeɖe sɔŋ,\nEye agakpe dudua ami kɔna ɖi nam bɔbɔbɔ;\n7 Esime medona yia dua ƒe agbo nu\nHebɔbɔna nɔa anyi ɖe zikpui dzi gli le ablɔ me ɖe,\n8 Ne ɖekakpuiwo kpɔm la, wotena yia adzɔge,\nEye ame tsitsiwo ke hã tsona ɖe tsitrenu.\n9 Amegãwo tsoa woƒe nyawo dzi;\nEye woɖoa asi nu.\n10 Gbɔgblɔ buna ɖe ame ŋkutawo;\nEye woƒe aɖe léna ɖe aŋɔme na wo.\n11 Ame sia ame si se nye nyawo la kafuam,\nEye ame siwo kpɔm la ƒoa nu nyui tso ŋunye.\n12 Elabena mexɔna na ame dahe si le ɣli dom,\nTsyɔ̃evi kple ame si xɔnametɔ aɖeke meli na o la.\n13 Ame si ɖo kudo nu la ƒe yayra nɔa dzinye,\nEye menaa ahosi ƒe dzi kpɔa dzidzɔ.\n14 Metaa dzɔdzɔenyenye abe avɔ ene;\nEye nye nu dzɔdzɔe wɔwɔ le abe awu ʋlaya kple tablanu ene.\n15 Ŋku menye na ŋkuagbãtɔ\nEye afɔ menye na bunɔ.\n16 Fofo menye na ame dahewo;\nMedoa ame manyamanya ƒe ʋɔnunya gɔme.\n17 Mefea glã na nu gbegblẽ wɔla la\nEye meɖea nu si dzi wòkpe aɖu ɖo la le aɖutɛ me nɛ.\n18 Megblɔna be, ‘Nye ŋutɔ nye aƒe mee maku le,\nEye nye ŋkekewo asɔ gbɔ abe kekui ene.\n19 Maɖe kè wòade tsi gbɔ,\nEye zãmu adza ɖe nye alɔwo dzi zã bliboa.\n20 Nye bubu anɔ yeye zum ɣesiaɣi,\nEye manɔ aŋutrɔ si le asinye me la dada dzi.’\n21 Amewo ɖoa tom hekpɔa asinye nu,\nEye wozia ɖoɖoe sea nye aɖaŋuɖoɖo.\n22 Ne meƒo nu vɔ la, nya aɖeke meganɔa wo si woagblɔ o;\nEye nye nyawo gena ɖe woƒe towo me bɔlɔɔ.\n23 Wolalaam abe ale si wolalaa tsidzadza ene;\nEye wokea woƒe nu baa abe adatsie wokee na ene.\n24 Ne meko alɔgbɔnu na wo la, womexɔnɛ sena o;\nAle si mekɔa mo ɖe wo la nana dzi ɖoa wo ƒo.\n25 Nyee fiaa mɔ wo abe woƒe tatɔ ene,\nMenɔ abe fia ene le eƒe aʋakɔwo dome,\nAbe ame si faa akɔ na konyifalawo ene.\n1 “Ke azɔ la, wole koyem\nWo, ame siwo menye xoxo na,\nAme siwo fofowo nyemalɔ̃ be\nWoanɔ nye lãkplɔvuwo gɔ̃ hã ŋu hafi o.\n2 Vi kae woƒe alɔkpa sesẽ la ɖe nam?\nWoƒe ŋusẽ vɔ.\n3 Hiã kple dɔwuame na ŋusẽ vɔ le wo ŋu;\nAfi si zu aƒedo kple gbegbe.\n4 Wodaa dzegbe le avekɔewo me;\nEye ati dodoewo ƒe kee nye woƒe nuɖuɖu.\n5 Wonyaa wo ɖa le ame dome;\nAmewo doa ɣli ɖe wo ta abe fiafitɔwo ene.\n6 Wova nɔa baliwo,\nDowo kple agadowo me.\n7 Wodoa ɣli le avekɔewo me;\nWotigi wo ɖokuiwo ɖe dzawo te.\n8 Movitɔ kple yakame ƒe viwoe wonye,\nWonya wo ɖa le anyigba la dzi.\n9 Azɔ la, wodoa vlom le woƒe hadzidziwo me;\nEye mezu alɔmeɖenu na wo.\n10 Wonyɔa ŋum, wole adzɔge tso gbɔnye;\nEye woɖea ta ɖe mo nam faa.\n11 Elabena Mawu na nye ŋusẽ gbɔdzɔ, eye wòbɔbɔm ɖe anyi,\nAle be wowɔa nu sia nu si dze wo ŋu la le ŋkunyeme.\n12 Nu vlo wɔha tso ɖe ŋunye le nye ɖusime;\nWona mede afɔ du me\nEye woxe mɔ nam be yewoagblẽ donyeme.\n13 Wogblẽ nye toƒewo\nWona nye xaxa la kpe ɖe edzi,\nEye ame aɖeke meli aɖo asi wo dzi hã o.\n14 Wolũ ɖe dzinye abe gli gbagbã mee woto ene;\nWolɔ hoo to gbagbãƒewo va ƒo ɖe dzinye.\n15 Ŋɔdzi nye tsyɔm;\nWoɖe nye bubu ɖa abe yae kplɔe dzoe ene,\nEye nye xɔname nu yi abe alilikpo ene.\n16 Azɔ agbe le vɔvɔm le menye,\n17 Le zã me la, nye ƒuwo me ɖuam ƒuƒuƒu,\n18 Enu sẽ ɖe dzinye ale gbegbe be nye awu trɔ ɖeƒomevii;\nEmia ve nam sesĩe abe nye awu ƒe kɔme ene.\n19 Mawu tu asim ƒu ba me;\nAle be mezu ke kple afi ɖeɖe.\n20 Medoa ɣli be nàxɔ nam, ke mètɔna nam o;\nMetso ɖe tsitrenu, ke ɖeko nèle kpɔyem dũu.\n21 Ètrɔ zu ŋutasẽla ɖe ŋunye;\nÈtsɔ wò alɔkame sesẽ la dze dzinye.\n22 Èkɔm ɖe dzi ale be ya kɔm dzoe;\nEye nènyamam le ahom me.\n23 Elabena menyae nyuie be àtsɔm ade asi na ku,\nNe mayi xɔ si me agbagbeawo katã ƒoa takpli ɖo la.\n24 Gake ame aɖeke megaƒoa ame si gbã gudugudu,\nEsi wòle ɣli dom be woaxɔ na ye le xaxaɣi o.\n25 Ðe nyemefa avi ɖe ame siwo ɖo xaxa me la ta oa?\nÐe nyemexa nu ɖe ame dahewo ŋuti oa?\n26 Menɔ mɔ kpɔm na nyui, ke vɔ̃ boŋ ye va;\nMenɔ kekeli sinu kpɔm, ke viviti boŋ ye do.\n27 Nye dɔ me le totrom hegbe emedzedze;\nHiãŋkekewo va ƒo ɖe dzinye.\n28 Melé blanui le yiyim; nyemekpɔ kekeli aɖeke o.\nMetso le ha la dome le ɣli dom be woaxɔ nam.\n29 Mezu agbotoewo nɔvi,\nKple golowo ƒe zɔhɛ.\n30 Nye ŋutigbalẽ nyɔ tsiɖitsiɖi hele fofom le ŋunye,\nEye nye ƒuwo me ʋu dzo hɛ̃ le dzoxɔxɔ la ta.\n31 Konyifafa ko ŋue nye saŋku ɖina ɖo,\nEye nye kpẽ ɖina avigbee.\n1 “Mebla nu kple nye ŋkuwo.\nEkema aleke wɔ nye ŋku aganɔ ɖetugbui ŋu madzemadzee?\n2 Nu kae anye nye gome tso Mawu si le dziƒo la gbɔ,\nAlo domenyinu kae atso Ŋusẽkatãtɔ si le dziƒo ʋĩi la gbɔ nam?\n3 Ðe afɔku mele nu gbegblẽ wɔla lalam,\nEye vɔ̃ mele nu vɔ̃ɖi wɔlawo dzɔm oa?\n4 Ðe eya ŋutɔ mele nye zɔzɔme kpɔm,\nEye wòxlẽa nye afɔɖeɖewo katã oa?\n5 Ðe meƒo ɖokuinye ɖe alakpanuwɔna me kpɔa?\nEye ɖe nye afɔ tsɔna ɖe beble ŋua?\n6 Mawu nedam le nudanu dzɔdzɔe me;\nEkema adze si nye fɔmaɖimaɖi.\n7 Ne nye afɔ tra ɖa le mɔ la dzi\nAlo nye dzi kplɔ nu si nye ŋkuwo kpɔ ɖo\nAlo nye asiwo ƒo ɖi la,\n8 Ekema maƒã nu ame bubu naɖu,\nEye woneho nye nu siwo meƒã.\n9 Ne nyɔnu aɖe flu nye dzi,\nEye mede xa ɖe hanyevi ƒe ʋɔtru nu la,\n10 Ekema srɔ̃nye netu wɔ na ame tutɔ,\nEye ŋutsu bubuwo nedɔ egbɔ.\n11 Elabena ema anye ŋukpenanuwɔwɔ,\nEye wòanye vodada si dze na tohehe le ʋɔnudrɔ̃lawo ŋkume.\n12 Anye dzo si abi nu ahagblẽ nu,\nEye wòafiã nye nuwo katã va se ɖe woƒe kè gbɔ ke.\n13 Ne mete nye kluvi alo nye kosi ƒe nya dzɔdzɔe ɖe to,\nEsi nya ɖo nye kpli wo dome la,\n14 Ekema ne Mawu bia gbem la, nu kae mawɔ?\nEye ne ebia akɔntam ɖe, aleke maɖo eŋu nɛ?\n15 Ðe menye Ame si wɔm le vidzidɔ me la kee wɔ woawo hã oa?\nEye menye Ame ma kee trɔ asi le mía ŋu hafi wodzi oa?\n16 Ne mete ame dahewo ƒe didiwo wo\nEye mena ahosiwo ƒe ŋkuwo lé blanui;\n17 Ne nye ɖeka koe ɖua nu si mekpɔ\nEye mekua ŋɔ tsyɔ̃eviwo;\n18 (Elabena tso nye ɖevime kee tsyɔ̃evi nɔ gbɔnye tsi abe fofoa gbɔ wònɔ ene,\nEye tso nye ɖevime kee mefiaa mɔ ahosi);\n19 Ne mekpɔ ame wòle tsɔtsrɔ̃m le avɔ manɔamesi ta\nAlo ame dahe si mekpɔ avɔ atsyɔ o;\n20 Ne meyram o,\nEvɔ wònye nye alẽfuvɔ de dzo lãme nɛ hafi;\n21 Ne menyè asi ɖe tsyɔ̃evi ŋu,\nEsi mekpɔe le dugbo la nu be ehiã nye kpekpeɖeŋu la;\n22 Ekema nye abɔ nege le abɔgba ŋu,\nEye nye abɔ neŋe ɖe abɔklugui nu.\n23 Elabena mevɔ̃ afɔku si tso Mawu gbɔ la,\nEye nyemate ŋu anɔ te ɖe eƒe gãnyenye nu o.\n24 Ne meɖo dzi ɖe sika ŋu,\nAlo megblɔ na sika nyuitɔ be, ‘Ŋuwòe mele dzi ɖom ɖo!’\n25 Ne mekpɔa dzidzɔ le esi nye nunɔamesiwo sɔ gbɔ,\nLe esi nu bɔ ɖe asinye kpaŋkpaŋ ta;\n26 Ne mekpɔ ale si ɣe le keklẽm,\nAlo mekpɔ ale si dzinu le yiyim le atsyɔ̃ me;\n27 Eye mena wofi nye dzi le adzame,\nAle be megbugbɔ asi ɖo ɖe wo tsɔ subɔ wo la;\n28 Ekema anye vodada si dze na tohehe le ʋɔnudrɔ̃lawo ŋkume,\nElabena afia be megbe Mawu vavã si le dziƒo la.\n29 Ðe mekpɔ dzidzɔ ɖe nye futɔ aɖe ƒe tsɔtsrɔ̃ ŋu kpɔa,\nAlo dzi dzɔm le esi vɔ̃ dzɔ ɖe edzi ta kpɔa?\n30 Nyemena nye nuyi wɔ nu vɔ̃ o,\nEye nyemedi eƒe ku to ɖiŋudodo nɛ me o.\n31 Aƒenyemetɔwo gblɔna be,\n‘Ame kae ate ŋu afia asi ame aɖe be, eya meɖu eƒe nu ɖi ƒo kpɔ o?’\n32 Amedzro aɖeke metsia xexe dɔna o;\nMena nye ʋɔ le ʋuʋu ɖi na mɔzɔlawo.\n33 Ðe metsyɔ nu nye dzidadawo dzi abe ale si ame bubuwo wɔnɛ ene,\nAle be meɣla nye vodada ɖe nye awu ƒe kotoku me kpɔa?\n34 Ðe mevɔ̃na na ale si amehawo awɔ nui,\nAlo ɖe ƒome bubuwo ƒe vlodoame dzia ŋɔ nam,\nAle be mezia ɖoɖoe eye mevɔ̃na be mado ɖe gotaa?\n35 Oo, ne ɖe ame aɖe aɖo tom ɖe!\nAnye ne made asi nya siwo megblɔ la te.\nŊusẽkatãtɔ la neɖo eŋu nam!\nÐe madi be nunyetsola naŋlɔ eƒe nutsotsowo ɖe agbalẽ me hafi!\n36 Anye ne malée ɖe abɔta;\nMablae ɖe ta abe atsyɔ̃tablanu ene.\n37 Mana nye afɔɖeɖe ɖe sia ɖe ŋuti kɔntae;\nMazɔ abe fiavi ene ate ɖe eŋu.\n38 Ne nye anyigba afa avi ɖe ŋutinye,\nEye nye agblewo katã afa avi nam hoo;\n39 Ne meɖu eme kutsetse femaxee,\nAlo mena anyigba la tɔwo tsi dzodzodzoe la;\n40 Ekema ŋù nemie ɖe lu teƒe nam\nEye gbe si ʋẽna kũu nemie ɖe ƒo teƒe nam.”\nHiob ƒe gbe dze anyi.\n1 Ale ŋutsu etɔ̃ siawo dzudzɔ nyaŋuɖoɖo na Hiob, elabena Hiob ka ɖe eɖokui dzi be yele dzɔdzɔe.\n2 Ke dzi ku Elihu, Buzitɔ Barakel vi, si tso Ram ƒomea me la vevie. Edo dziku ɖe Hiob ŋu vevie be ebu eɖokui dzɔdzɔetɔe wu Mawu.\n3 Edo dziku ɖe Hiob xɔlɔ̃ etɔ̃awo hã ŋu vevie le esi womekpɔ ŋuɖoɖo gbagbe aɖeke o, ke boŋ wobu fɔ Mawu ta.\n4 Nyawo nɔ Elihu si gake elala be Hiob nawu eƒe nyawo nu, elabena wo katã wonye xoxo nɛ.\n5 Esi Elihu kpɔe be ŋuɖoɖo aɖeke mele ŋutsu etɔ̃awo si o la, dzi kui vevie.\n6 Eye Elihu, Buzitɔ Barakel vi, ƒo nu hegblɔ be:\n“Nye ya ɖevi ko menye,\nKe miawo la ame tsitsiwoe mienye.\nEsia tae melé ɖokuinye kpoo,\nEye mevɔ̃ be maɖe nu si menya la agblɔ na mi.\n7 Megblɔ be, ‘Tsitsi neƒo nu,\nEye ƒe geɖe neɖe nunya fia.’\n8 Gake Mawu ƒe gbɔgbɔ si le amegbetɔ me,\nŊusẽkatãtɔ la ƒe gbɔgbɔ, ye naa gɔmesese.\n9 Menye tsitsi koe wɔa ame nunyala o,\nEye menye tsitsiawo koe nya nu si le eteƒe o.\n10 Eya ta mebe, ‘Miɖo tom,\nNe nye hã maɖe nu si menya la agblɔ na mi.\n11 Kpɔ ɖa! Melala mieƒo nu;\nMeɖo to se miaƒe susuwo,\nLe ɣeyiɣi siwo katã me mienɔ nya si miagblɔ la dim.\n12 Nye to nɔ mia ŋu,\nKe mia dometɔ aɖeke mete ŋu ɖee fia Hiob be edze agɔ,\nAlo ɖo eƒe nyawo ŋu nɛ o.\n13 Eya ta migagblɔ be, ‘Míeke ɖe nunya ŋu;\nMawue kpe edzi, menye amegbetɔ aɖekee o.’\n14 Esi wònye be medo nya aɖeke ɖe gbɔnye o ta la,\nNyemafɔ nya le miaƒe nyawo me atsɔ aɖo eŋu nɛ o.\n15 Wotsi yaa, nya aɖeke megale wo si woagblɔ o;\nGbɔgblɔ bu ɖe wo.\n16 Melala, ke womegale nu ƒom o;\nÐeko wotɔ ɖi, womegale nya aɖeke gblɔm o.\n17 Eya ta nye hã magblɔ tɔnye sinua;\nNye hã magblɔ nu si menya,\n18 Elabena nyawo le asinye fũu;\nGbɔgbɔ si le menye ye le eƒom ɖe nunye.\n19 Nye dɔ me le abe wain si nu wotu nu ɖo ene,\nAbe lãgbalẽgolo yeye si di be yeawó ene.\n20 Mina maƒo nu, ne mavo!\nMake nye nuyiwo aɖo nya ŋu.\n21 Nyemade ame aɖeke dzi o;\nAlo aɖɔ kesekuku na ame aɖeke o,\n22 Elabena nyemenya ale si woɖɔa kesekuku na amee o;\nAnye ne nye Wɔla aɖem ɖa kaba.\n1 “Azɔ Hiob, meɖe kuku, se nye nyawo,\nEye nàlé to ɖe nye nyawo katã ŋu.\n2 Kpɔ ɖa! Make nu azɔ;\nEye nye aɖe aƒo nu.\n3 Nye nyawo aɖe ale si nye dzi me dza afia,\nEye nye nu agblɔ nu si menya le anukware me.\n4 Mawu ƒe gbɔgbɔe wɔm,\nŊusẽkatãtɔ la ƒe agbegbɔgbɔe na mele agbe.\n5 Ne ele ŋuwò la, ɖo eŋu nam;\nTsɔ wò nyawo va ŋkunyeme; va dze avu ɖi.\n6 Kpɔ ɖa! Ðeko mele abe wò ene le Mawu vavã la ŋkume;\nNye hã tsue wotsɔ mèm.\n7 Eya ta mègana nye ŋɔdzi nalé wò o,\nEye nye nyawo megawu tsɔtsɔ na wò o.\n8 Ke wò nyawo ge ɖe to me nam,\nƐ̃, wò nyawo ɖi mese be:\n9 ‘Mele dzadzɛ, dzidada aɖeke mele ŋunye o;\nŊunye kɔ, eye vodada mele ŋunye o.\n10 Ke hã, Mawu kpɔa nane le ŋunye godoo;\nEbuam eƒe futɔe.\n11 Ebɔa pã nye afɔwo;\nEléa ŋku ɖe nye mɔwo katã ŋu tsitotsito.’\n12 Gake medi be mana nànya be, tɔwò medzɔ le nya sia me o:\nMawu nye gã wu amegbetɔ.\n13 Nu ka tae nèle nya hem ɖe eŋu?\nEsi mele wò nyawo katã ŋu ɖom na wò o taea?\n14 Elabena Mawu gblɔa nya zi ɖeka, kple zi eve,\nTogbɔ be amewo meɖoa to o hã,\n15 Le drɔ̃e me, le zã ƒe ŋutega me,\nEsime amewo yi alɔ̃ me ʋĩi\nEsime wole alɔ̃ dɔm le woƒe abawo dzi.\n16 Ɣemaɣie wòʋua to na wo\nEye wòkua eƒe nufiamewo ɖe to me na wo,\n17 Ne wòana amegbetɔ naƒo asa na nu gbegblẽ wɔwɔ\nEye wòakpɔ ame ta be wòagado eɖokui ɖe dzi o.\n18 Mawu ɖea eƒe luʋɔ tso yɔdo si me,\nKple eƒe agbe, be wòagatsi yi nu o.\n19 Vevesese zua mokaname na ame le eƒe aba dzi\nEye wònaa eƒe ƒuwo nɔa eɖum ƒuƒuƒu,\n20 Ale be nuɖuɖu nyɔa ŋu nɛ,\nEye wògbea nuɖuɖu nyuiwo gɔ̃ hã.\n21 Lã vɔ le eŋu, ale be meganya le kpɔkpɔm o,\nEye eƒe ƒu siwo medzena tsã o la tsi anyi glaŋ.\n22 Eƒe luʋɔ ɖo kudo nu vɔ,\nEye eƒe agbe dze ku ƒe dɔtsɔlawo si me vɔ.\n23 Ne dɔla aɖe li nɛ,\nNyanuɖela ɖeka le akpe dome,\nNe wòagblɔ nu si le dzɔdzɔe na amegbetɔ,\n24 Ekema Mawu vea enu, eye wògblɔna be:\n‘Ðee, ne wòagayi yɔdo me o!\nElabena mekpɔ tafe!\n25 Eƒe ŋutilã negazu yeye wu ale si wònɔ le eƒe ɖevime;\nEƒe ɖekakpuimeŋusẽ negaɖo eŋu.’\n26 Aɖe kuku na Mawu, eye wòakpɔ ŋudzedze ɖe eŋu,\nEye wòakpɔ Eŋkume ahatso aseye,\nEye Mawu agbugbɔ eƒe dzɔdzɔenyenye aɖo te na amegbetɔ.\n27 Ekema ame ma agblɔ na amewo be,\n‘Mewɔ nu vɔ̃, eye metrɔ gbo nu si le dzɔdzɔe,\nGake womeɖo eteƒe nam abe ale si dze ene o.\n28 Eɖe nye luʋɔ, be wòagayi yɔdo me o,\nEye nye agbe akpɔ kekeli.’\n29 Kpɔ ɖa! Nu siawo katãe Mawu wɔna\nNa ame zi eve kple zi etɔ̃,\n30 Ne wòaxɔe tso yɔdo si me,\nNe agbe ƒe kekeli naklẽ ɖe edzi.\n31 Oo Hiob, ƒu to anyi! Ðo tom!\nZi ɖoɖoe, ne mayi nuƒoƒo dzi.\n32 Ke ne nya aɖe le asiwò nàgblɔ la, ekema gblɔe nam.\nƑo nu, elabena medi be maɖee fia be tɔwò dzɔ.\n33 Gake ne nya aɖeke mele asiwò o la, ekema ɖo tom;\nZi ɖoɖoe, ne mafia nunya wò.”\n1 Eye Elihu gblɔ yi edzi be:\n2 “Mi nunyalawo, mise nye nyawo;\nEye mi nu geɖe nyalawo, miƒu to anyi ɖe ŋunye.\n3 Elabena to doa nya kpɔna\nAbe ale si aɖe ɖɔa nu kpɔna ene.\n4 Mina míada nya dzɔdzɔe akpɔ;\nMina míatso nya me le mía dome le nu si nyo la ŋu.\n5 Elabena Hiob gblɔ be, ‘Tɔnye dzɔ,\nKe Mawu gbe afiatsotso nam.\n6 Aʋatso kam mele esi mebe woatso afia dzɔdzɔe nama?\nGbedada mele nye abi la ŋu o, evɔ wònye nyemedze agɔ aɖeke o hafi.’\n7 Ame kae gale abe Hiob ene,\nSi noa alɔmeɖeɖe abe tsi ene?\n8 Ele nu vlo wɔlawo dome\nEdea ha kple ame vɔ̃ɖiwo.\n9 Elabena egblɔ be, ‘Meɖea vi aɖeke na amegbetɔ\nNe edze agbagba be yeadze Mawu ŋu o.’\n10 Eya ta mi ŋutsu nugɔmeselawo, miɖo tom:\nMawu vavã la mawɔ nu vɔ̃ɖi akpɔ o,\nEye Ŋusẽkatãtɔ la mawɔ nu gbegblẽ gbeɖe o!\n11 Elabena eɖoa eteƒe na ame ɖe eƒe nuwɔwɔ nu\nEye wòhea ame ƒe nuwɔnawo me tsonu vaa edzi.\n12 Nyateƒe matrɔmatrɔe wònye be, Mawu mewɔa nu vɔ̃ɖi o;\nEye Ŋusẽkatãtɔ la mebaɖaa afɔ na nya dzɔdzɔe o.\n13 Ame kae tsɔ anyigbaa de asi nɛ,\nEye ame kae ɖoe xexe blibo la nu?\n14 Ne etsɔ eƒe ŋku ɖo wo ŋu,\nNe egbugbɔ ƒo woƒe gbɔgbɔ kple agbegbɔgbɔ nu ƒu ɖe eɖokui gbɔ la,\n15 Amegbetɔwo katã atsrɔ̃,\nEye amegbetɔ agatrɔ azu anyi.\n16 Eya ta ne gɔmesese le asiwò la, ekema se nya sia;\nLé to ɖe nye nyawo ŋu nyuie.\n17 Ðe ame si lé fu nya dzɔdzɔe ate ŋu aɖu dzia?\nAlo ɖe nàbu fɔ ŋusẽtɔ si nye nu dzɔdzɔe wɔla?\n18 Ðe nàte ŋu agblɔ na fia be, ‘Yakame nènyea,’\nAlo na bubumewo be, ‘Ame vɔ̃ɖiwo mienyea’?\n19 Ke Ame aɖe li si medea amegãwo dzi o\nEye melɔ̃a kesinɔtɔ ƒe nya wu ame dahe o,\nElabena eƒe asinudɔwɔwɔe wo katã wonye.\n20 Wotea ŋu kuna kpata le zãtiƒe;\nWoƒona tititi, eye womiaa nu;\nWoɖea ŋusẽtɔwo gɔ̃ hã ɖa, ke menye kple amegbetɔ ƒe asi o.\n21 Elabena Mawu ƒe ŋku le amegbetɔ ƒe mɔwo ŋu,\nEye wòkpɔa eƒe afɔɖeɖewo katã.\n22 Viviti alo blukɔ aɖeke meli,\nSi me nu vlo wɔlawo abe ɖo o.\n23 Elabena Mawu meɖoa ɣeyiɣi ɖi na ame aɖeke,\nBe wòava ʋɔnu le ye ŋkume o.\n24 Egbãa ŋusẽtɔwo gudugudu esi mehiã be wòaku nya gɔme hafi o\nEye wònana ame bubuwo xɔna ɖe wo teƒe.\n25 Elabena enya nu siwo wɔm wole;\nEtua asi wo ƒua anyi le zã me, eye wogbãna gudugudu.\n26 Eƒoa wo le woƒe vɔɖivɔ̃ɖi ta,\nLe afi si ame sia ame ate ŋu akpɔ wo le,\n27 Elabena wotrɔ le eyome\nEye womegatsɔ ɖeke le eƒe mɔ aɖeke me o;\n28 Wona ame dahewo do ɣli nɛ,\nAle be wòse wɔnamanɔŋutɔwo ƒe ɣlidodo.\n29 Ne Mawu zi ɖoɖoe la, ame kae ate ŋu abu fɔe?\nNe eɣla eƒe mo la, ame kae ate ŋu akpɔe?\nEɖaɣlae ɖe dukɔ loo alo ɖe amegbetɔ o, nya ɖeka ma ke koe,\n30 Ne mawumavɔ̃la nagaɖu dzi\nAlo be wòatre mɔ̃wo na dukɔ la o.\n31 Elabena ɖe ame aɖe agblɔ na Mawu be,\n‘Wohe to nam, evɔ nyemewɔ nu gbegblẽ aɖeke hafi o;\n32 Ðe nu si kpɔm nyemele o la fiam;\nEye ne nu gbegblẽ aɖee mewɔ la, ekema nyemagawɔe azɔ oa’?\n33 Ðe Mawu aɖo eteƒe na wò le wò didi nu esi nègbe eƒe afiatsotsoa?\nWòe atso nya me, menye nyee o.\nAzɔ gblɔ nu si nènya nyuie la nam.\n34 Ŋutsu nugɔmeselawo\n—Ŋutsu siwo si gɔmesese le siwo le to ɖomem la agblɔ be,\n35 ‘Hiob menya nya si gblɔm wòle o,\nEye gɔmesese mele eƒe nyawo me o.’\n36 Ne ɖe woado Hiob akpɔ wòade edeƒe,\nLe esi wòle nya ŋu ɖom abe ame vɔ̃ɖiwo ene ta ɖe!\n37 Etsɔ aglãdzedze kpe ɖe eƒe nu vɔ̃ ŋuti;\nEsi akpe fewuɖutɔe le mía ŋkume,\nEye wògblɔ nyawo fũu ɖe Mawu vavã la ŋu!”\n1 Elihu gblɔ yi edzi be:\n2 “Èka ɖe edzi tututu be wò nya dzɔ esi nèle gbɔgblɔm be,\n‘Tɔnye dzɔ wu Mawu tɔa’?\n3 Elabena èle gbɔgblɔm be, ‘Vi kae wòaɖe na wò?\nÐe wòanyo nam wu ne ɖe mewɔ nu vɔ̃a?’\n4 Maɖo eŋu,\nMaɖo eŋu na wò kple xɔwò siwo le gbɔwò.\n5 Fɔ mo dzi nàkpɔ dziƒo,\nKpɔ alilikpo siwo le tawòme boo la ɖa.\n6 Ne èwɔ nu vɔ̃ la, nu kae nàgblẽ le eŋu?\nEye ne wò vodadawo dzi ɖe edzi la, nu kae nèwɔ nɛ?\n7 Ne èle dzɔdzɔe la, nu ka tsɔm nèle nɛ;\nAlo nu ka xɔm wòle le asiwò?\n8 Amegbetɔ si le abe wò ene koe wò nu vɔ̃ awɔ nane na,\nEye amegbetɔviwo dzi koe wò dzɔdzɔenyenye awɔ dɔ ɖo.\n9 Amewo doa ɣli le teteɖeanyi ta;\nWodoa ɣli be woaxɔ na yewo le ŋusẽtɔwo ƒe amedziɖuɖu ta.\n10 Gake ame aɖeke megblɔna be, ‘Afi kae Mawu, nye Wɔla Gã la,\nAme si nana kafukafuhawo ɖina le zã me la le?’ o.\n11 Eyae nye Ame si fiaa nu mí wu anyigbadzilãwo,\nEye wònana míedzea nunya wu dziƒoxe dzodzoewo.\n12 Amewo doa ɣli, gake meɖoa eŋu na wo o,\nLe ame vɔ̃ɖiwo ƒe dada ta.\n13 Mawu ƒe to menɔa kokoƒoƒo gbɔlowo ŋu o;\nEye Ŋusẽkatãtɔ la doa toku wo.\n14 Hafi wòa nànɔ gbɔgblɔm be yemele ekpɔm o!\nWò nya la le eŋkume, eya ta kpɔ esinu.\n15 Elabena medo dziku bia akɔnta ame loo;\nAlo tsɔ wò nuƒoƒo dzimagbɔɖitɔe la vevie o.\n16 Hiob ya, ɖe wòke eƒe nu baa dzodzro;\nEdudu nyawo kɔ ɖi bababa, ke menya nya si gblɔm wòle o.”\n1 Elihu yi eƒe nyawo dzi be:\n2 “Gagbɔ dzi ɖi nam vie, ne maɖe nu me na wò,\nElabena nyawo gali magblɔ ɖe Mawu nu.\n3 Magblɔ nu sia nu si menya, nyemagblẽ ɖeke ɖi o,\nEye maɖee afia be nye Wɔla la tɔe dzɔ.\n4 Elabena nye nyawo menye alakpa kura o;\nAme si ƒe nunya de blibo la tsɔ ɖe gbɔwò kpuie.\n5 Ŋusẽtɔe Mawu nye, eye megbea ame aɖeke o;\nEya sie gɔmesese deto le.\n6 Maxɔ ame vɔ̃ɖi aɖeke ɖe agbe o,\nKe boŋ atso afia dzɔdzɔe na ame si wote ɖe anyi.\n7 Meɖea ŋku ɖa le ame dzɔdzɔewo ŋu o;\nEɖoa wo zi dzi le fiawo xa, eye wòdoa wo ɖe dzi ɖaa.\n8 Gake ne wode kunyowu wo\nEye fukpekpe ƒe ka bla wo la,\n9 Eɖea nu si wowɔ la fiaa wo,\nSi nye vo siwo woda, le dada ta.\n10 Eʋua to na wo be woaxɔ ɖɔɖɔɖo\nEye wògblɔna na wo be woatrɔ tso woƒe mɔ vɔ̃wo dzi.\n11 Ne woɖo toe hesubɔe la,\nEkema eme anyo na wo le woƒe agbe me katã,\nEye woƒe ƒewo awu enu nyuie.\n12 Ke ne womeɖo to o la, ekema woatsi yi nu,\nEye woaku le numanyamanya me.\n13 Ame siwo mevɔ̃a Mawu le woƒe dziwo me o la léa dziku ɖe dɔme.\nNe ede ga wo hã, womedoa ɣli be woaxɔ na yewo o.\n14 Woƒe agbe nu atso le ɖekakpui dzodzoe me,\nLe esi wobɔa ha kple ŋutsu siwo gbɔ ŋutsuwo dɔna le gbedoxɔ me ta.\n15 Ke Mawu ɖea ame siwo le fu kpem la tso woƒe fukpekpewo me;\nEye wòʋua to na wo le teteɖeanyiɣi.\n16 Ahe wò ɖa tso xaxa me\nAyi gbadzaƒe afi si nàvo le,\nAtsɔ nuɖuɖu damiwo aɖo kplɔ̃ na wò atsɔ afa akɔ na wò.\n17 Ekema wò dzi adze eme ne wodrɔ̃ ʋɔnu ame vɔ̃ɖiwo;\nNe wotso afia helé nya dzɔdzɔe me ɖe asi.\n18 Gake kpɔ nyuie be dɔmedzoe nagahe wò de fewuɖuɖu me o,\nEye mègana zãnu gã nakplɔ wò atrae o.\n19 Ðe wò ɣlidodowo\nAlo wò dagbadagba aɖe wò tso xaxa mea?\n20 Mègatsi dzi ɖe zã ƒe dodo ŋu,\nEsime amewo búna le wo nɔƒewo o.\n21 Kpɔ nyuie be nàgatrɔ ɖe nu vɔ̃ɖi ŋu o,\nBe nàgatsɔ ema aɖɔli fukpekpe o.\n22 Kpɔ ɖa! Mawu ƒe ŋusẽ do eya amea ɖe dzi;\nNufiala kae de enu?\n23 Ame kae fia mɔe,\nAlo gblɔ nɛ be, ‘Nu si nèwɔ la menyo o’?\n24 Ðo ŋku edzi nàdo eƒe dɔwɔwɔ ɖe dzi,\nDɔwɔwɔ si ŋu amewo dzi ha le.\n25 Ameƒomea katã kpɔ esia kple ŋku,\nAmegbetɔwo kpɔnɛ dũu tso adzɔge.\n26 Ɛ̃, Mawu lolo wu ale si míate ŋu anya;\nEƒe ƒewo ƒe agbɔsɔsɔ gbɔ míaƒe gɔmesese ŋu.\n27 Ehea tsi toŋtoŋwo yia dzii;\nWozua tsidzadza tso eƒe afu me;\n28 Ale be alilikpowo dzanɛ;\nEye wodzana ɖe amegbetɔwo dzi bababa.\n29 Ðe ame aɖe ate ŋu ase ɖoɖo si nu alilikpowo le,\nKple ale si dzi ɖea gbe tso eƒe agbadɔ me la gɔmea?\n30 Kpɔ ale si wòklẽa eƒe dzikedzo ɖe edzii,\nKple ale si wòtsyɔa nu atsiaƒu ƒe gogloƒewo dzii ɖa!\n31 Elabena woawoe wòtsɔna léa dukɔwo ɖe te;\nEye wònaa nuɖuɖu wo le agbɔsɔsɔ me.\n32 Etsyɔa asi dzikedzo dzi,\nEye wòɖonɛ ɖe afi si wòdi.\n33 Eƒe gbeɖeɖe le boblo domee,\nLãhawo gɔ̃ hã le boblo dom ame si gbɔna.\n1 “Esia na nye dzi lã kpo\nEye wòle tsotsom kpokpokpo.\n2 Miɖo to eƒe gbe ƒe gbeɖeɖe\nKple bublu si le dodom tso eƒe nu me la nyuie.\n3 Enana wòɖina le dziƒo bliboa katã te\nEye eƒe dzikedzo dea anyigba ƒe mlɔenuwo.\n4 Gbe ɖina sesĩe ɖe eyome;\nEɖea gbe ŋusẽtɔe,\nEye ne eƒe gbe ɖi la, megaxea mɔ nɛ o.\n5 Mawu ɖea gbe nukutɔe;\nEwɔa nu gã nu gã siwo gbɔ míaƒe gɔmesese ŋu.\n6 Elabena egblɔna na sno be, ‘Dza ɖe anyigba dzi,’\nEye wògblɔna na tsidzadza gãwo be, ‘Ðuɖu kɔ ɖe anyi yoo.’\n7 Mawu ɖoa asi amewo katã ƒe dɔwo dzi,\nNe amegbetɔwo katã nadze si Eƒe dɔwɔwɔwo.\n8 Gbemelãwo sina bena\nEye wonɔa woƒe bebeƒewo.\n9 Ahom tuna tsoa eƒe xɔgã me,\nEye dzieheya kplɔa vuvɔ vanɛ.\n10 Mawu ƒe gbɔgbɔ nana be tsiwo blana,\nEye tɔ gbanaawo blana zua tsikpe.\n11 Ɛ̃, etsɔa tsi doa agba na alilikpo;\nEkakaa eƒe dzikedzo ɖe alilikpowo me;\n12 Wotrɔna ƒoa xlã godoo ɖe eƒe mɔfiafia nu;\nWowɔa nu sia nu si ƒe se wòde na wo le anyigba bliboa dzi.\n13 Eɖanye be wòatsɔ ahe to loo, atsɔ ade tsi anyigbaa loo\nAlo atsɔ aɖe amenuveve afia o, enana wòvaa eme.\n14 Oo Hiob, lé to ɖe esia ŋu;\nTɔ sẽe, ne nàlé ŋku ɖe Mawu ƒe nukudɔwo ŋu nyuie.\n15 Ènya ale si Mawu fiaa mɔ alilikpowo\nKple ale si wònana dzi kea dzo tsoa eƒe alilikpowo mea?\n16 Ènya ale si alilikpo wɔna lina ɖe yamea?\nEsiawoe nye Ame si ƒe nunya de blibo la ƒe nukudɔwo.\n17 Nu ka tae wò awuwo me xɔ dzo,\nLe ɣeyiɣi si me anyieheya na anyigba dzi fa?\n18 Ðe nàte ŋu akpe ɖe eŋu miakeke dziŋgɔli\nSi sesẽ abe gahuhɔ̃e ene la mea?\n19 Gblɔ nya si míayi aɖagblɔ nɛ la na mí;\nMíate ŋu akpɔ nya aɖeke agblɔ o, le esi míele viviti me ta.\n20 Ðe woayi aɖagblɔ nɛ be medi be maƒo nua?\nAlo ɖe ame aɖe gblɔ nya aɖe si wòhiã be wòasea?\n21 Womate ŋu akpɔ kekeli gɔ̃ hã o,\nTogbɔ be ele keklẽm le yame hã,\nVa se ɖe esime ya ƒo va yi eye wòƒo alilikpoawo ɖa hafi.\n22 Keklẽ si le abe sikatsyɔ̃ɖoɖo ene dzena le dziehe wokpɔna;\nMawu ƒe gãnyenye wɔ nuku ŋutɔ.\n23 Ŋusẽkatãtɔ la gɔme sese gbɔ míaƒe ŋutete ŋu;\nEƒe ŋusẽ tri akɔ,\nEye eléa ʋɔnu dzɔdzɔe dɔdrɔ̃ kple dzɔdzɔenyenye blibo me ɖe asi ɣeawokatãɣi.\n24 Eya ta ele be amegbetɔwo navɔ̃e.\nElabena mevea ame siwo bua wo ɖokuiwo nunyalawoe la nu o.”\n1 Eye Afetɔ ɖo eŋu na Hiob le ahom me be:\n2 “Ame kae nye esia si le nu tsyɔm nye adaŋudede dzi\nHele nu ƒom numanyamanyatɔe?\n3 Meɖe kuku, tso nàbla ali dzi abe ŋutsu ene;\nNe mabia nya wò nàɖo eŋu nam.\n4 Afi kae nènɔ esime meɖo anyigba la gɔme anyi?\nNe ènyae la, ekema gblɔe nam.\n5 Ame kae ɖo eƒe dzidzemewo, ènyaea?\nAlo ame kae da dzidzeka nɛ?\n6 Nu ka mee woƒo eƒe anyinɔwo ɖo,\nAlo ame kae ɖo eƒe dzogoedzikpe,\n7 Esime ŋukeɣletiviwo gli kple dzidzɔ,\nEye Mawu viwo katã do dzidzɔɣli?\n8 Ame kae do ʋɔ ɖe atsiaƒu nu\nEsi wòdo tso vidzidɔ me,\n9 Esime metsyɔ alilikpo nɛ,\nEye mexatsa blukɔ ɖe eŋu abe avɔ ene,\n10 Esime meɖo seƒe nɛ\nEye mede gametiwo kple ʋɔtruwo enu,\n11 Eye megblɔ be, ‘Afi sia ko nàva se ɖo, màgbɔ eŋu o;\nAfi siae wò tsotsoe kpakawo ase ɖo’?\n12 Èɖe gbe na ŋu be wòake kpɔ,\nAlo èfia agudzedze eƒe nɔƒee kpɔ,\n13 Ne wòalé anyigbatogawo\nAʋuʋui be ame vɔ̃ɖiwo nahlẽ ɖa le edzia?\n14 Eƒe nɔnɔme trɔna abe tsu si to nutrenu te ene,\nEye edzinuwo dzena nyuie abe nu si woɖe ɖe avɔ dzi ene.\n15 Ke woxɔ ame vɔ̃ɖiwo ƒe kekeli le wo si,\nEye woŋe woƒe alɔ si wodo ɖe dzi la.\n16 Ðe nède atsiaƒu dzɔƒewo kpɔa,\nAlo ɖe nèɖi tsa yi tsi ƒe gogloƒewo kpɔa?\n17 Ðe woɖe ku ƒe agbowo fia wò kpɔa,\nAlo ɖe nèkpɔ viviti tsiɖitsiɖi ƒe agbowo kpɔa?\n18 Èse ale si gbegbe anyigba la kekee gɔmea?\nNe ènya nu siawo katã la, gblɔe mase.\n19 Kekeli gbɔ mɔ ɖe?\nAfi kae nye viviti nɔƒe,\n20 Ne nàkplɔ wo ayi woƒe anyigba dzi,\nEye nànya woƒe aƒe me mɔ?\n21 Ðe wodzi wò ɣemaɣi be nàyi esia nya ge\nLe esi nètsi xɔ ƒe geɖe taa?\n22 Ðe nède sno ƒe nudzraɖoƒewo kpɔa,\nAlo ɖe nèkpɔ kpetsi ƒe nudzraɖoƒewo kpɔ,\n23 Esiwo medzra ɖo ɖi ɖe xaxaɣi,\nAʋaŋkeke kple aʋakpegbe ŋua?\n24 Mɔ ka dzie kekeli tona klẽna,\nEye afi kae ɣedzeƒeya tona ƒona ɖe anyigba dzi?\n25 Ame kae ɖe toƒe na tsiɖɔɖɔ,\nEye wòɖe mɔ na dzikedzo kple dziɖegbe,\n26 Ne wòana tsi nadza ɖe teƒe si ame aɖeke mele o,\nÐe gbedzi, afi si amegbetɔ aɖeke mele o,\n27 Ne wòadzra teƒe siwo zu gbegbe la ɖo nyuie,\nEye wòana gbe namie?\n28 Ðe fofo le tsidzadza sia,\nAlo ame kae dzi ahũdzadza?\n29 Ame ka ƒe dɔ mee tsikpe do tso,\nEye dziƒoketsiwo ya ɖe, ame kae dzi wo\n30 Esime tsiwo ŋkume sẽ abe kpe ene,\nEye tsi goglo la ŋgɔ bla zu tsikpe?\n31 Ðe nàte ŋu asa Kima ɣletivihatsotso ƒe kawo,\nAlo atu Kesil ɣletivihatsotso ƒe kawoa?\n32 Ðe nàte ŋu akplɔ ɣletivihatsotso adoe le eƒe ɣeyiɣi dzi\nAlo afia mɔ Ayis ɣletivihatsotso la kple viawoa?\n33 Ðe nènya dziƒo ƒe sewoa,\nAlo ɖe nàte ŋu ana eƒe ŋusẽ naɖu anyigba dzia?\n34 Ðe nàte ŋu akɔ gbe dzi ado ɣli na alilikpo\nNe wòana tsi natsyɔ dziwòa?\n35 Ðe nàte ŋu adɔ dzikedzowoa?\nAle be woava gblɔ na wò be, ‘Míawoe nye esia!’\n36 Ame kae tsɔ nunya de alilikpowo me,\nAlo ame kae na gɔmesese yamenu wɔnukuwo?\n37 Ame ka sie nunya le be wòaxlẽ alilikpowo,\nAlo ame kae ate ŋu atrɔ dziƒotsizewo abu anyi\n38 Ale be kewɔ nazu bafifi\nEye anyikɔwo nalé ɖe wo nɔewo ŋu?\n39 Ðe nàte ŋu ada ade alé nu na dzata,\nAlo afa dɔwuame nu na dzataviwo\n40 Ne wotsyɔ akɔ ɖe bebeƒewo\nAlo de xa ɖe wo nɔƒewoa?\n41 Ame kae dia nuɖuɖu na akpaviã,\nNe viawo le xɔxlɔ̃m na Mawu be wòaxɔ na yewo,\nEye wole tsatsam le esi naneke meli woaɖu o ta?\n1 “ Ðe nènya ɣeyiɣi si agamegbɔ̃ dzia via?\nÈkpɔ zinɔ ƒe vidzidzi teƒe kpɔa?\n2 Ðe nèxlẽa ɣleti siwo fu nɔa wo ƒoa?\nAlo ɖe nènya ɣeyiɣi si tututu wodzia via?\n3 Wobɔbɔna dzia vi,\nEye woƒe kuléle nu tsona.\n4 Ŋusẽ ɖoa wo viwo ŋu, eye wotsina le gbe me;\nWodzona, eye womegagbɔna vaa wo gbɔ o.\n5 Ame kae na ablɔɖe gbetedzi,\nEye ame kae tu kae?\n6 Metsɔ gbegbe wɔ aƒe nɛ\nEye dzenyigbae nye enɔƒe.\n7 Hoowɔwɔ si ɖina le du me la ɖia kokoe nɛ;\nMesea lãkplɔla ƒe ɣlidodo o.\n8 Etsana dia gbeɖuƒe le togbɛwo dzi\nEye wòdia gbe mumu ɖe sia ɖe yome mɔ.\n9 Ðe gbenyi alɔ̃ asubɔ wòa?\nAlo ɖe wòatsi wò lãkpo me adɔa?\n10 Ðe nàte ŋu ade ka gbenyi be wòaŋlɔ agble,\nAlo ana wòagudu bali me le yowòmea?\n11 Ðe nàɖo ŋu ɖe eƒe ŋusẽ geɖe la ŋu\nAhatsɔ wò dɔ gãwo agblẽ ɖe esi mea?\n12 Ðe nàɖo ŋu ɖe eŋu wòatsɔ wò agblemenukuwo agbɔe na wò\nAhaƒo enu ƒu ɖe wò nukuƒoƒea?\n13 Golo ƒoa eƒe aʋala kpakpakpa dzidzɔtɔe,\nEvɔ ɖe woate ŋu atsɔ eƒe aʋala kple eƒe fu asɔ kple damixe tɔa?\n14 Elabena egblẽa eƒe azi ɖe anyigba,\nEye wònana ke dea dzo wo me.\n15 Eŋlɔna be be woate ŋu aɖo afɔ wo dzi woagbã,\nAlo be gbemelã aɖe ate ŋu azɔ wo dzi.\n16 Ewɔa ŋlɔmi le viawo ŋu, abe menye etɔwoe wonye o ene;\nMevɔ̃na be yeƒe agbagbadzedze azu dzodzro o.\n17 Elabena Mawu na nunya bɔe\nEye mena gɔmesese aɖekee o.\n18 Gake ne etso, ƒo aʋala la,\nSɔ kple edola ƒe nu ɖia kokoe nɛ.\n19 Wòe na ŋusẽ sɔa?\nWòe ɖo kɔdza kɔ ŋu nɛa?\n20 Àte ŋu ana wòati kpo abe ʋetsuvi enea?\nEƒe ŋɔtimetudada dzia ŋɔ.\n21 Etsɔa afɔ kaa anyigba le bali me, eye wòtia kpo kple ŋusẽ;\nElũna ɖe aʋa me.\n22 Ŋɔdzi ɖia kokoe nɛ, eye mevɔ̃a naneke o.\nMegbugbɔna ɖe megbe le yi nu o.\n23 Aŋutrɔ ŋkɔ le ɖiɖim le eƒe axadzi;\nNenema kee nye akplɔ kple akplɔvi siwo le dzo dam la hã.\n24 Etia kpo kple dzidzɔ helɔnɛ ɖe eme,\nEye megatea ŋu lalana ne aʋakpẽ ɖi o.\n25 Ne aʋakpẽ nya ɖi ko la, egblɔna be, ‘Eɖo dzi vɔ!’\nEsea aʋa ƒe ʋeʋẽ tso adzɔge ʋĩi\nEsea aʋafiawo ƒe gbeɖeɖe kple aʋaɣli.\n26 Wò nunya nue xe ƒonu dzona yia dzi ʋĩi,\nEye wòkea eƒe aʋalawo ɖoa ta anyiehea?\n27 Alo wò gbeɖeɖe nue hɔ̃ dzona yia dzi\nHewɔa atɔ ɖe kɔkɔƒea?\n28 Eye wò gbeɖeɖe nue wònɔa agakpe dzi hetsia afi ma dɔna,\nEye wòtsɔa agakpe tsakliwo tome wɔa eƒe bebeƒea?\n29 Afi ma wòtsona dia nuɖuɖu;\nEƒe ŋkuwo kpɔa nu le didiƒe ʋĩi ke.\n30 Viawo noa ʋu;\nEye afi si ame tsiaʋawo le la, afi mae wònɔna.”\n1 Afetɔ yi edzi gblɔ na Hiob be:\n2 “Ðe vɔ̃eɖenamela ate ŋu ahe nya kple Ŋusẽkatãtɔ la?\nAme si be yele nya gbem na Mawu la neɖo eŋu.”\n3 Hiob ɖo eŋu na Afetɔ be:\n4 “Kpɔ ɖa! Nyemedze o.\nNya kae matsɔ aɖo eŋu na wò?\nMeɖo asi nu.\n5 Meƒo nu zi ɖeka, eye meɖe nu le eme;\nMeƒo nu zi eve, eye nyemagagblɔ nya aɖeke akpee o.”\n6 Eye Afetɔ ƒo nu na Hiob le ahom me be:\n7 “Meɖe kuku, bla ali dzi abe ŋutsu ene,\nNe mabia nya wò nàɖo eŋu nam mase.\n8 Ðe nàte ŋu atsɔ nya ɖe nye dzɔdzɔenyenye ŋua?\nÐe nàbu fɔm ne tɔwò nàdzɔa?\n9 Ðe wò alɔkame sesẽ de Mawu vavã la tɔ nua,\nAlo ɖe nàte ŋu aɖe gbe abe eya enea?\n10 Ekema tsɔ ŋutikɔkɔe kple gãnyenye ɖo atsyɔ̃e;\nEye nàta bubu kple atsyɔ̃.\n11 Trɔ wò dziku helĩhelĩ la ƒo ɖi;\nDi dadalawo katã ne nàɖiɖi wo ɖe anyi.\n12 Di dadalawo katã ne nàbɔbɔ wo ɖe anyi,\nEye nàfanya ame vɔ̃ɖiwo le afi si wole.\n13 Ði wo katã ɖe ke me;\nEye nàbla wo ɖe teƒe ɣaɣla,\n14 Ekema nye ŋutɔ malɔ̃ ɖe edzi na wò,\nBe wò nuɖusi ate ŋu axɔ na wò.\n15 Kpɔ Behemot si mewɔ abe wò ke ene la ɖa.\nEɖua gbe abe nyi ene.\n16 Kpɔ ŋusẽ si gbegbe le eƒe ali me\nKple ŋusẽ triakɔ si le eƒe ƒodokawo me ɖa!\n17 Elia eƒe asike abe sederti ene;\nEƒe atagbomeka titriwo lɔ̃ ɖe wo nɔewo me.\n18 Eƒe ƒuwo le abe akɔbliga siwo me do le ene;\nEƒe afɔwo sesẽ abe gayibɔkpɔtiwo ene.\n19 Eyae nye gbãtɔ le Mawu ƒe dɔwo dome.\nEwɔla koe ate ŋu atsɔ yi ɖe eŋu.\n20 Elabena nuɖuɖu miena ɖe towo dzi nɛ,\nAfi si gbemelãwo katã ɖia adzrɔ le.\n21 Ŋùtiwo tee wòmlɔna,\nEye wòbena ɖe aɖawo me, le tɔba me.\n22 Ŋùtiwo doa vɔvɔli ɖe edzi,\nAmuti siwo le tɔʋuwo to la ƒo xlãe.\n23 Ne tɔwo nyra hã, dzika metsoa eƒo o.\nNe Yordan-tɔsisi le ƒoƒom ɖe nu ŋu nɛ hã, eɖea dzi ɖi bɔkɔɔ.\n24 Ðe ame aɖe ate ŋu alée esime wòfɔ ŋku ɖe edzi gãa,\nAlo aƒo ga ɖe ŋɔti me nɛa?\n1 “Ðe nàte ŋu atsɔ ƒu aɖe Leviatan\nAlo atsɔ ka abla eƒe aɖe ate ɖe nu me nɛa?\n2 Ðe nàte ŋu ade ka ŋɔti me nɛ,\nAlo atsɔ ƒu aŋɔ eƒe glãa?\n3 Ðe wòaƒo koko na wò zi geɖe,\nAlo ɖe wòaƒo nu na wò kple gbe blewua?\n4 Ðe wòabla nu kpli wò,\nNe nàxɔe wòazu wò kluvi le eƒe agbe me katã?\n5 Ðe nàfe kplii abe xevi enea,\nAlo ɖe nàde kae na viwònyɔnuviwoa?\n6 Ðe nudzralawo atsɔ woƒe adzɔnuwo aɖɔliia?\nÐe woamae le asitsalawo domea?\n7 Ðe nàte ŋu atsɔ ʋã aŋɔ eƒe ayi\nAlo atsɔ akplɔ atɔ eƒe taa?\n8 Ka asi eŋu kpɔ;\nÀkpɔe be avu blibo wòanye, eye màgawɔe akpɔ gbeɖe o!\n9 Ne ewɔ na wò be yeate ŋu akpe edzi la, ke èble ɖokuiwò.\nEkpɔkpɔ ɖeɖe dzaa adzi ŋɔ na wò.\n10 Ame aɖeke make atsɛ aʋuʋui o.\nKe ame kae ate ŋu anɔ te ɖe nunye?\n11 Ame kae tre nunanam, ne maɖo eteƒe nɛ?\nNu siwo katã le dziƒo bliboa te la, tɔnyee.\n12 Nyemagbe nuƒoƒo le eƒe ŋutinuwo,\nEƒe ŋusẽ kple eƒe nɔnɔme dzeani la ŋu o.\n13 Ame kae aflo eƒe akpa le eŋu?\nAme kae ate ŋu aɖo eƒe glãwo me?\n14 Ame kae ate ŋu ake eƒe nu?\nŊɔdzi le eƒe aɖuwo katã ŋu.\n15 Tsro trikpawo ɖo ɖe eƒe dzimegbe,\nWolé ɖe wo nɔewo ŋu kpaɖikpaɖi.\n16 Wodre ɖe wo nɔewo ŋu ale gbegbe\nBe ya gɔ̃ hã mate ŋu ato wo me o.\n17 Ðe sia ɖe lé ɖe nɔvia ŋu;\nWoƒo ɖe wo nɔewo me ale gbegbe be womate ŋu ama wo me o.\n18 Eƒe nyènye ɖeɖe dzaa kea dzo,\nEye eƒe ŋkuwo klẽna hɛ̃ abe agudzedze ene.\n19 Dzoƒaɖewo dona tso eƒe nu me;\nDzoxiwo hlẽna ŋeŋeŋe.\n20 Dzudzɔ tuna tso eƒe ŋɔti me\nAbe dzokpo si me wodo ketidzo ɖo ene.\n21 Eƒe gbɔgbɔ naa aka léa dzo,\nEye dzoƒaɖewo dona tsoa eƒe nu me.\n22 Ŋusẽ geɖe le eƒe kɔ me,\nEye ŋɔdzi tia kpo le eŋgɔ.\n23 Eƒe ayi mlɔ wo nɔewo dzi;\nWolé ɖe wo nɔewo ŋu kpaɖii be womeʋãna o.\n24 Eƒe dzi sẽ abe kpe ene,\nƐ̃, esẽ abe té si dzi wotua nu le ene.\n25 Ne etso la, dzidzi ƒoa ŋusẽtɔwo gɔ̃ hã;\nNe eʋã eɖokui la, woluluna.\n26 Ne yi va tui la, mekpea edzi o;\nEye akplɔ, ga biɖoe alo aŋutrɔ hã meɖia naneke nɛ o.\n27 Gayibɔ le nɛ abe gbe ƒuƒu ko ene,\nAkɔbli abe ati si nyunyɔ ene.\n28 Aŋutrɔ menyanɛ ɖe nu o;\nAkafokpe le nɛ abe ahɔ̃liti ko ene.\n29 Ebua kpo abe ahɔ̃liti ene,\nEye akplɔ ƒe ʋɔlulũ ɖia kokoe nɛ.\n30 Eƒe dɔmegbɔ le abe sonu gaglɛ ɖaɖɛwo ene;\nEɖea fli ɖe ba me abe luƒotasiaɖam ene.\n31 Enana tɔ gɔme fiẽna wlɔwlɔwlɔ abe nuɖaze me ene;\nEblua atsiaƒu abe amiɖaze me ene.\n32 Enana etoƒe le tɔ dzi klẽna le eyome;\nAle tɔa dzi funa kpii abe ta ƒowɔ ene.\n33 Etɔgbi aɖeke mele anyigba dzi o,\nNuwɔwɔ si ŋɔ medzina o lae wònye.\n34 Eklẽa ŋku ɖe nu sia nu si doa eɖokui ɖe dzi la.\nFia wònye ɖe lã klitsuwo katã dzi.”\n1 Eye Hiob ɖo eŋu na Afetɔ be:\n2 “Azɔ menyae be àte ŋu awɔ nu sia nu\nEye naneke meli nàɖo, si màte ŋu awɔ o.\n3 Ègblɔ be, ‘Ame kae nye esia si le nu tsyɔm nye adaŋudede dzi numanyamanyatɔe?’\nNyateƒee, meƒo nu, esi nyemese nuwo gɔme o,\nElabena wonye nu siwo wɔ nuku ale gbegbe, siwo nyemenya o.\n4 Ègblɔ be, ‘Meɖe kuku, ɖo to, ne maƒo nu.\nMabia nya wò nàɖo eŋu nam.’\n5 Wogblɔ nya le ŋuwò mese,\nKe azɔ la, nye ŋkuwo kpɔ wò.\n6 Esia tae melɔ̃ ɖe edzi be nyemegblɔe nyuie o,\nEye metrɔ dzi me le ke kple afi me.”\n7 Esi Afetɔ gblɔ nya siawo na Hiob vɔ la, Afetɔ gblɔ na Temantɔ Elifaz be:\n“Medo dziku ɖe wò kple xɔ̃wò eveawo ŋu vevie, elabena miegblɔ nyateƒea tso ŋunye abe ale si nye subɔla Hiob wɔe ene o.\n8 Eya ta milé nyitsu adre kple agbo adre miayi nye subɔla Hiob gbɔ, ne miasa numevɔ ɖe mia ɖokuiwo ta. Eye nye subɔla Hiob nado gbe ɖa ɖe mia ta. Eya ƒe kukuɖeɖee mase hafi nyemaɖo eteƒe na mi ɖe miaƒe bometsitsi la nu o, elabena mieto nyateƒe le ŋunye abe ale si nye subɔla Hiob wɔe ene o.”\n9 Eya ta Temantɔ Elifaz, Suatɔ Bildad, kple Naamatɔ Zofar yi ɖawɔ abe ale si tututu Afetɔ gblɔ na wo ene. Eye Afetɔ se Hiob ƒe gbedodoɖa.\n10 Esi Hiob do gbe ɖa ɖe exɔlɔ̃awo ta vɔ la, Afetɔ ɖe Hiob ƒe xaxawo ɖa eye wòna Hiob gazu kesinɔtɔ. Afetɔ ɖo nu siwo katã nɔ esi tsã la teƒe nɛ zi gbɔ zi eve.\n11 Eye nɔviaŋutsuwo kple nɔvianyɔnuwo katã kpakple eƒe ame nyanyɛwo katã va egbɔ heɖu nu kplii le eƒe aƒe me. Wodo baba nɛ hefa akɔ nɛ le vɔ̃ siwo katã ŋu Afetɔ ɖe mɔ ɖo wova edzi la ta. Eye wo dometɔ ɖe sia ɖe na ga kple sikasigɛe.\n12 Ale Afetɔ yra Hiob le eƒe agbenɔƒe mamlɛawo me wu ale si wònɔ le gɔmedzedzea, ale be alẽ akpe wuiene, kposɔ akpe ade, nyi eveve teƒe akpe ɖeka kple tedzinɔ akpe ɖeka va su Hiob si.\n13 Wogadzi viŋutsu adre kple vinyɔnu etɔ̃ nɛ.\n14 Ena ŋkɔ nyɔnuvi gbãtɔ be Yemima, evelia be Kezia, etɔ̃lia be Keren-Hapuk.\n15 Womekpɔ nyɔnu dzetugbe aɖeke le anyigba la katã dzi kpɔ abe Hiob vinyɔnuawo ene o, eye wo fofo na domenyinu wo ɖe wo nɔviŋutsuwo dome.\n16 Le nu siawo megbe la, Hiob ganɔ agbe ƒe alafa ɖeka blaene, eye wòkpɔ viawo kple tɔgbuiyɔviawo va se ɖe dzidzime enelia dzi.\n17 Hiob tsi, eye agbenɔnɔ ɖi kɔ nɛ hafi wòku.